ڕێناس جاف : گوندی جیهانی یان به‌ندیخانه‌ی جیهانی . – WTARIKURD\n” مه‌ک لۆهان ” هات جیهان بوو به گوندێ لامان ،\nبه‌م ده‌سکه‌وته ساڵه‌های ساڵ\nگشت خه‌نی به‌ره‌ی ئینسان .\nته‌کنۆلۆژیا ژینی ته‌نی ،\nدونیای لێکردینه په‌رژین ،\nیانه نه‌خێر، خودی زیندان .\nڕاگه‌یاندن هه‌ست و نه‌ستی قورمیش کردین ،\nمرۆ ، دیلی ده‌ستکردی بوو ،\nمه‌ک لۆهان هات ژینی به‌خشی\nبه گشت ئینسان ؛\nکه‌چی وا هه‌نووکه گوندی جیهانیی مه‌ک لۆهان\nمه‌زنترین به‌ندیخانه‌یه بۆ ژیان.\nله ماڵه‌وه‌یت ،داوای چی بکه‌ی له‌به‌رده‌سته\nله‌ناو گونده‌که‌ی مه‌ک لۆهان.\nگوند سه‌رقاڵه،هیچ نایپه‌رژێ که‌س بدوێنێ،\nله بازاڕه‌که‌ی ” عوککاز ” و گه‌وره مۆڵه‌کانی ئێستا\nزۆر سه‌رقاڵ و قه‌ره‌باڵغتر.\nگوندی جاران بۆنی مرۆیی لێ ده‌هات ،\nتاسه‌ر ئێسقان خۆشه‌ویستیی ئاوێزانی باڵای گوند بوو ؛\nئه‌ی ئه‌مێستا بۆچ گوند چۆڵه ، کپه ، بێده‌نگ؟\nچ ڕووی داوه به‌ره‌ی ئینسان په‌رێشانه؟!\nخودی ئینسان سه‌رگه‌ردان و ماڵوێرانه!!\nناوماڵه‌که‌ی هه‌راو هه‌راو بۆ ژین و ژیان ،\nبه‌ڵام ئێستێ زۆر کپتره له بیاوان .\nهه‌موو لێره‌ن ، کوڕ،کچ ، هاوژین،خزم و یاران\nبه‌ڵام درێخ درێخ له تاقه په‌یڤێ بۆ ژیان ،\nله تۆزقاڵێ وه‌فا و سۆزی ناو دڵه‌که‌ی جاری جاران .\nنه خێزان ،خێزانه‌که‌ی جارانه و\nنه‌ش خزم و خوێشێ شک ئه‌به‌ی\nهه‌ڵگری عه‌شقی وان ساڵان .\nسه‌رده‌م سه‌رده‌می بۆش بۆشه\nبه‌تاڵ تاڵ ، زۆر به تاڵتر\nله به‌ها واڵاکانی ژین .\nمن نازانم چی مرۆڤی به‌م ده‌رده بردووه له ژیان!\nئه‌و ئاسنه‌واڵانه‌ی ئێستێ مرۆ حه‌یرانه حه‌یرانه بۆیان ،\nکوا گیانه‌که‌م چییان لێهات ،\nیه‌ک به‌یه‌کیان به ناخی زه‌ویدا ڕۆچوون ؟!\nده ئه‌ی ئینسان ئیتر به‌سه ،\nده ڕاچڵه‌کێ ، ئه‌ی وشیارییه‌که‌ت چی لێهات؟!\nبه چیت فرۆت به‌های به‌رزی ناو ناخه‌که‌ی\nزۆر به‌نرختر له سه‌رپاکی ئاسنه‌واڵاکه‌ی ده‌ستکردت !!\nزیندانه، زیندانه ، زیندان\nجیهانه‌که‌ی زۆر گچکه‌تر له گونده‌که‌ی جاری جاران.\nله‌مێژ ساڵه مرۆ وێڵه به‌دوای خودی ئازادیی دا\nساڵگارانێ دوور و درێژه\nبه هه‌زاران ده‌بنه فیدای هه‌ر یه‌ک وشه ، تاقه په‌یڤێ ،\nئه‌ویش ناوی به‌رزی ئازادییه و ئازادییه و ئازادی .\nقوربانییه‌کانی ئازادی هه‌تا هه‌ر دێ\nفره و فره و زۆرتر ئه‌بن ،\nته‌وره‌کانی مل ئازادیش فره‌وانتر ؛\nکه‌چی هیچ کۆڵ نادات به‌ره‌ی ئینسان .\nده ڕابه‌وه هه‌ستی خه‌وتوو\nده به‌سیه‌تی کۆیله‌بوونت بۆ دار ، په‌ردوو\nده بپسێنه ، کۆت و به‌ندی مل ئازادی\nده خێراکه نه‌وه‌ک سبه‌ی دادێ نه‌دات بانگت ، جاڕت بۆ ڕزگاری .\nده ده‌سبه‌رداری نسێ و سێبه‌ر‌ی کاڵ کاڵترت\nله ڕوخساری زه‌ردهه‌ڵگه‌ڕاوی ته‌مه‌ن به ،\nهاکا گه‌رده‌لوولێ هات و به‌ده‌م باوه\nپه‌ڕت وه‌ری ، مه‌لی ئازادیی ناو ناخیش\nسه‌ری په‌ڕی و هیچ نه‌تزانی .\nده بگه‌ڕێوه گوندی جاران چاوه‌ڕوانه\nئاوه‌دانیی گوند و شاریش\nبێ تاقه‌تی کۆڕه گه‌رمه‌که‌ی یارانه .\nله کوێی مارشاڵ!\nئه‌وه‌ی تۆ ئه‌تویست بۆ جیهان ،\nنها بۆته مێمڵ بۆ گیان .\nمارشاڵ سه‌یر که\nگونده مه‌زنه‌که‌ت چی لێهات !\nده‌ستکرده‌که‌ت بۆ پێوه‌ندی له مابه‌ینی گرۆی ئینسان ،\nوا هه‌نووکه تۆڕ له دوای تۆڕ\nشیرازه‌ی خێزان تێک ئه‌دا و\nگونده جیهانییه‌که‌ی خۆتمان\nلێ ئه‌کاته گۆشه‌ی زیندان!!\nئیتر مارشاڵ تۆ ڕابه‌وه ، به‌سیه‌تی خه‌و ،\nگونده جیهانییه‌که‌ت سه‌رپاک\nچه‌قیوه‌ته ناو قوڕ و چه‌و .\nهه‌ر یه‌که و له سووچێکه‌وه\nله په‌نا و په‌سیوێکه‌وه\nگیرۆده‌یه و ده‌ناڵێنێ ،\nهه‌ر وه‌ک شێتان پێده‌که‌نێ ؛\nیه‌کیش له‌ولا به گریانێ\nهه‌ناو و جه‌رگ ده‌سووتێنێ.\n” هه‌ی داد هه‌ی بێداد که‌س دیار نییه\nکه‌س له ده‌ردی که‌س خه‌وه‌ردار نییه ”**.\nکاکه مارشاڵ جیهانه‌که‌ت وا هه‌نووکه\nزۆر وێرانه ؛\nباسی پێوه‌ندی هه‌ر مه‌که ،\nجه‌ماوه‌ری ناو گونده‌که‌ت\nبه ده‌ستیه‌وه په‌رێشانه .\nساڵ ئێستاکه هه‌ر یه‌ک وه‌رزه ،\nوه‌رز ، وه‌رزی لێکدابڕانه\nڕۆژگاره‌که‌ت ، ڕۆژگاری ده‌س لێک به‌ردانه .\nتۆ چی ئه‌ویست ، چی لێ شین بوو ،\nڕه‌نجت یه‌کسه‌ر به بادا چوو .\n* له شه‌سته‌کانی زایینیی دا بوو که ” مارشال مه‌ک لۆهان ” (1980-1911) کۆمه‌ڵناس و پسپۆڕی بواری ڕاگه‌یاندن به بیردۆزیی خۆی ” گوندی جیهانی ” دونیای سه‌رسام کرد . مه‌ک لۆهان له‌سه‌ر ئه‌و بۆچوونه بوو که جیهانی ئه‌مڕۆ جیهانێکی ئه‌لکترۆنییه و دوابه‌دوای په‌ره‌سه‌ندنی ڕاگه‌یاندنی ئه‌لکترۆنی ئیدی تخووب و سنوور و مه‌ودا چ مانا نادات و له ڕێی ڕاگه‌یاندنه‌کانه‌وه له چرکه‌ساتێکدا وردترین و بچووکترین ڕووداو له‌م سه‌ری دونیاوه بۆ ئه‌وسه‌ری جیهان ده‌گوێزرێته‌وه .\nبه‌واتایه‌کی دی که‌ره‌سته‌کانی ڕاگه‌یاندنی گشتیی هه‌روه‌ک ته‌له‌ڤزیۆن ، ڕادیۆ ، چاپه‌مه‌نییه‌کان ، ئینته‌رنێت و … به شێوه‌یه‌کی زۆر قووڵ کار ده‌که‌نه سه‌ر شێوازی ژیانی مرۆ بۆیه دونیای ئه‌مڕۆ ده‌شوبهێنن به گوندێکی جیهانی .\n** ” هه‌ی داد ……” له فۆلکلۆری کوردی وه‌رگیراوه .


تاوانبار دوای دەرچونی لە زیندان چۆن دەبێتە هێزێكی كاری كاریگەر بۆ كۆمەڵگا – Yalla\nتمّ النشر بواسطةYalla یه‌ڵڵا\t سبتمبر 7, 2017 سبتمبر 7, 2017 اترك تعليقًا على تاوانبار دوای دەرچونی لە زیندان چۆن دەبێتە هێزێكی كاری كاریگەر بۆ كۆمەڵگا\nتاوانبارەکان دوای هاتنەدەرەوەیان لە\nکونجی زیندان کەم تا زۆر بەردەوام دەبن لە تاوانکردن و دووبارەکردنەوی هەڵەکانی ڕابردوویان، لێرەدا تیشک دەخەمە سەر چەند هۆکارێک کەوا ڕۆڵی سەرەکیيان هەیە لە بلآوکردنەوەو برەودان بە جۆرەها کاری تاوان وەکو دزی و مامەڵەی خەراپ و دەستدرێژی سێکسی و بازرگانی بەماددە هۆشبەر و کوشتن و… … هتد.\nڕوونتر بڵیین زیندانەکان زۆر جار دەبنە ژینگەیەكی گرنگ بۆ کۆکردنەوەی چەندین کەسی تاوانبار و سزادراو لەهەموو بابەتێک ، ئەمەش وادەکات کەسانی تاوانبار زیاتر بتوانن هاوڕێ و کەسانی هاوشێوە و هاوبيیر و هاوپیشەی خۆیان بدۆزنەوە ، کەتیادا گەر کەسێک تەنها جۆرێک لە تاوانی ئەنجامدابێت تاوەکو ئێستا ، لێرە بەدواوە چەندین جۆری تری کاری تاوانکاری لەم گەراو قوتابخانەیەدا فێردەبێت، دوای هاتنەدەرەوەشی لە زیندان زیاتر پڕاکتیزەیان دەکات،کە زۆربەیان بەهۆئ نەخوێندەواری و نەبونی هۆشیاری کۆمەڵایەتی و زانستی و خراپی باری ئابوری کەوتونەتە کونجی بەندیخانە،\nناکرێت ئەوەندەش ڕەشبین و بێ ئومێد بین و بەجۆرێک دەستیان لێ بشوین و ئیدی پشتگویان بخەین، بەڵکو حکومەت و لایەنی پەیوەندیدار وەکو خانەی چاکسازی گەوران و نەهێشتنی تاوان بە جیاکردنەوە و پۆلێنکردنی تاوانباران بە گوێرەی جۆری تاوانەکانیان لە هۆبەیەکدا، هەروەها کردنەوەی چەندین خولی پیشەی بۆ پەرەپێدانی توانا مرۆیيەکان وەکو بەرگدوری و سەرتاشی و چاکردنەوەی سەیارە و مۆبایل و بەکارهێنانی کۆمپیوتەر دەتوانێت دەرگایەکی نوێ و دونیابینییەکی تازە بە ڕوو و هزری ئەم کەسانەدا بکاتەوە ، کەوا دوای هاتنە دەرەوەیان لە زیندان هەرگیز بیير لە دووبارەکردنەوە و بەردەومیدان بە تاوان نەکەنەوە لە پێناو بژێوی ژیاندا، لە کۆتایدا دەتوانن ببن بە هێزێکی کاری زۆر کاریگەر و دروستکەر و بەرهەمهێنەر بۆ کۆمەڵگا.\nتمّ النشر بواسطةYalla یه‌ڵڵا سبتمبر 7, 2017 سبتمبر 7, 2017 نُشر فيژیانالوسوم: تاوانبار،زانیاری،زیندان،پرسیار،ژیان،کوردستان


پڵنگی کوردی کوێستان، باشترین یازیزانی تۆپی پێی ئێرانە\nعه‌زیز مورادی 28/12/2020 - 14:21 ڕاپۆرت\nوریا غەفووری، ناوێکی ناسراوە لە ئێران و یەکێکە لە باشترین یاریزانەکانی تۆپی پێ لە مێژووی ئێراندا، بۆیە لە جیهانی تۆپی پێدا ناسناوی (پڵنگی کوردی کوردستان)ی پێ بەخشراوە.\nوریا لە شاری سنەی رۆژهەڵاتی کوردستان لەدایک بووە، بە قسەی خۆی، باوکی نەیویستووە وریا خۆی لە قەرەی تۆپی پێ وەرزش بات، بەڵام وریا شەیدای تۆپی پێ بووە و شەو و رۆژ وەرزشی کردووە.\nئێستا کاپتنی یانەی ئیستقلالی ئێرانە، کە یەکێکە لە ناسراوترین یانەکانی تۆپی پێی ئێران و ئاسیا. وریا پێشتر لە چەندین یانەی تۆپی پێی ئێران وەکوو پاسی تاران، پاسی هەمەدان، شارەوانیی تەورێز، نەوتی تاران، سپاهانی ئەسفەهان یاریی کردووە.\nئەم یاریزانە وەک بەرگریکار، ماوەی شەش ساڵە لە یانەی ئیستقلالی ئێران یاری دەکات وئێستاش کاپتن و ناسراوترین یاریزانی یانەکەیە. لە ساڵی 2018 لە پاڵەوانێتیی ئاسیا لە یاریکردن لەگەڵ (ئەلریان) و (ئەلهیلال)ی عەرەبستان توانیی گۆڵ بکات و سەرەنجی وڵاتانی عەرەبی بۆ لای خۆی رابکێشێ و داوایان لێ کرد گرێبەستی لەگەڵ ببەستن، بەڵام ئەم یاریزانە کوردە رازی نەبوو لە هیچ یانەیەکی ئەو وڵاتانە یاری بکات.\nوریا غەفووری، یەکێکە لە بەهەڵوێسترین وەرزشوانەکانی ناو ئێران و هەڵوێستەکانی زۆر جار بە زیانی شکاوەتەوە، بۆ نموونە، لە ساڵی 2018 پشتگیریی خۆی بۆ ناڕەزایی دەربڕینی خەڵکی رۆژهەڵاتی کوردستان و مانگرتنی سەرانسەری خەڵک راگەیاند و هەر ئەوە وای کرد، ناوی لە لیستی هەڵبژاردەی نیشتمانیی ئێران، بۆ جامی جیهانی ئەو ساڵە رەش بکەنەوە، کە ناڕەزایی خەڵک و تەنانەت پەرلەمانتارەکانی ئێرانیشی لێ کەوتەوە.\nئەم یاریزانە کوردە بەگوێرەی میدیاکانی ئێران، لە کاتی پاڵەوانێتیی جامی گەلانی ئاسیا، وەک یەکێک لە دیاردەکانی ناو تۆپی پێی ئێران، تازەترین ئۆتۆمبیلی کۆمپانیای (مودیران خودرۆ)ی پێ بەخشرا.\nوریا لە دیمانەی لەگەڵ میدیاکان ئاشکرای کردووە؛ ماڵباتەکەی، بەتایبەت باوکی هەمیشە ئامۆژگاریی کردووە، خۆی لە وەرزش و تۆپی پێ بەدوور بگرێ، با وەکوو ئەو نەخوێندەوار و کرێکار نەبێ، بەڵام ئێستا هەم ماڵباتەکەی و هەم ئێران و رۆژهەڵات شانازیی پێوە دەکەن، بۆیە حەز دەکات رادینی کوڕیشی لە داهاتوودا ببێتە یاریزانێکی خوێندەوار.


زایینی: ٢٩-٠٨-٢٠١٦ - هەتاوی: ١٣٩٥/٠٦/٠٨ - ١٥:٠٣ تاران قه‌باره‌ی فۆنت:\nکوردستان میدیا: حاجی "هەمزه محەممەدیان" کوڕی حاجی "عەبدوڵڵا ئەسپەمێزە" کەسایەتیی خۆشناوی شاری سەردەشت کۆچی دوایی کرد.\nبەپێی هەواڵی گەیشتوو بە ماڵپەڕی کوردستان میدیا، ڕۆژی سێ‌شەممە ڕێکەوتی ٣ی خەرمانانی ١٣٩٥ی هەتاوی، حاجی هەمزە محەممەدیان کەسایەتی نیشتمانپەروەری شاری سەردەشت، کوڕی پێشمەرگەی سەردەمی کۆمار، "حاجی عەبدوڵڵا ئەسپەمێزە" لە تەمەنی ٧٠ ساڵیدا کوچی دوایی کرد.\nکاک هەمزه هاوکاری تێکۆشەرانی ساڵانی ٤٦-٤٧ بوو، به تایبەت که لەگەڵ شەهید "مەلا ئاواره" یار و هاوسەنگەری بەوەفای یەکتری بوون.\nکتێبە مێژووییەکانی سەردەشت، لە وەسفی حاجی عەبدوڵڵادا، زۆر وتەی بەنرخیان نووسیوە کە چۆن ناوبراو، پێشمەرگەی سەردەمی کۆماری کوردستان بووە، لە شۆڕشی ئەمەر حەمە سوور(ئەمەر پاشا) لە ساڵانی ١٣١٧ـی هەتاوی، یەکێک لە فەرماندە چاو نەترسەکانی چەکدارەکانی ئەو شۆڕشە خەڵکییە نەتەوەییە بووە، لە تافی سەرهەڵدانی شۆڕشە مەزەهەبی- نەتەوەییەکەی خوالێخۆشبوو مەلا خەلیلی گۆرەمەر، سەرپەلی یەکێک لە هێزەکان بووە، و هەروەها پێشتریش لە باشووری کوردستان، بۆ ماوە ی ٦ مانگ لە "داری کەلی"، پێشمەرگە بووە لەگەڵ نەمر شێخ مەحموودی حەفید.


بەشى جوگرافيا پێنجەمين ديدارى زانستى بۆ بابەتى ژينگەيى ڕێك دەخات - PRESS.ROOM\nبەشى جوگرافيا پێنجەمين ديدارى زانستى بۆ بابەتى ژينگەيى ڕێك دەخات\nNews #15 Issue 15, March 2016 | Núcey #15 Jhimarey 15, Mangí 3 Sallí 2016 | نوچەی 15 ژمارەى 15 مانگی 3 ساڵی 2016\nوەك نەريتێكى ساڵانە، بەشى جوگرافيا لە فەكەڵتى پەروەردەى زانكۆمان، لە ڕۆژى ژينگەدا پێنجەمين ديدارى زانستى بۆ بابەتى ژينگە ڕێك دەخات.\nديدارەكەى بەشى جوگرافيا كە لە ژێر چاودێرى ڕاگرايەتى فەكەڵتى پەروەردەيە ديدارێكى يەك رۆژيە بە ناونيشانى (ژينگەيەكى پاك ڕێگايەكە بۆ كەمكردنەوەى قەيرانەكان)، بەڕێز د.نالى جەواد سەرۆكى بەشى جوگرافيا دەڵێت " ديدارەكەمان بە ئامانجى هەڵسەنگاندنى دۆخى ژينگەيە لە ڕوانگەيەكى زانستيەوە" هەروەها سەرۆكى بەشى جوگرافيا دەڵێت " ناوەڕۆكى ديدارەكە پێك دێت لە پێشكەشكردنى بابەتى ژينگەيى بە شێوەيەكى ئەكاديمى " هەروەها ئاماژە بەوە دەدات لە كۆتايى ديدارەكەدا پێشنياز و ڕاسپاردەكانيان ئاراستەى لايەنە پەپوەنديدارەكان دەكەن.\nدەربارەى پێويست بوونى ئەم ديدارە دكتۆر نالى دەلێت "بە دڵنياييەوە پێويستيەكى حەتميە و دۆخى ژينگە ئەوە هەڵدەگرێت كە كۆنفرانس و ديدارى بۆ ڕێك بخرێت، هەرچەندە ئێمە بيرۆكە و بەرنامەى ترمان هەبوو بەڵام بەهۆى دۆخى داراييەوە نەمانتوانى جێ بە جێ ى بكەين" دەربارەى شێوازى بەشداريكردن دەڵێت "هەر كەس و ڕێكخراو و گروپێك بيەوێت بێگومان دەتوانێت بەشداربێت و پێويستە لە ماوەى ئاماژە بۆ كراو بابەتەكەى پێشكەش بكات تاوەكو لە لايەن ليژنەى زانستيەوە هەڵسەنگاندنى بۆ بكرێت و توێژينەوەكە بەشدارى بكات لە ديدارەكەدا"\nكەى ديدارەكە بەرێوە دەچێت؟!\nلەبارەى كاتى بەڕێوەچوونى ديدارەكەوە بەڕێز نالى دەڵێت " ڕۆژى ٣ / ٤ / ٢٠١٦ دوايين ڕۆژە بۆ پێشكەشكردنى بابەت و توێژينەوەكان ، ڕۆژى يەك شەممە ١٧ / ٤ / ٢٠١٦ ديدارەكە لە زانكۆى كۆيە بەڕێوەدەچێت و ماوەى ڕۆژێك دەخايەنێت"\nبابەت و توێژينەوەكان بنێرن بۆ ئەم ئيمەيڵە : nali.jawad@koyauniversity.org


فۆڕمی تۆمارکردنی بابەت | هاوسەرۆکانی هەدەپە و پارتی دەبەپە بە بۆنەی جەژنەوە پەیامیان بڵاوکردەوە\nهاوسەرۆکی پارتی دیموکراتی گەلان (#هەدەپە#) پەروین بوڵدان لە پەیامێکدا گوتی، لەم جەژنەدا وەک هەدەپە حەسرەتمان بۆ ئاشتی، هیوامان بۆ دیموکراستی و برایەتی بەهێزتر دەبێت. هاوسەرۆک میتحاد سانجاریش گوتی، بۆ ئاشتی، پشتەوانی و ئازادی ژیانێکی ئازاد دروست دەکەین، هەموو شتێکمان لەدەست بێت دەیکەین. پێویستە لە جەژندا رێوشوێنی تەندروستی بگرینەبەر. پەیامی پارتی هەرێمەکانی دیموکراتی (دەبەپە) وتی، بەم ئیرادە و عەقڵیەتە خاوەنداریکردن لە خۆمان و بەها هاوبەشەکانی مرۆڤایەتی، بە بەرخۆدان و تێکۆشان ئێمە جەژنەکان لەسەر بناغەی ئاشتی دروست دەکەین. هیوامان وایە کە جەژنی قوڕبان ببێتە هۆی ئاشتی و دادپەروەری و ئازادی بۆ ئەم جۆگرافیایە و جیهان بهێنێت. سەرەتا جەژنی هەڤاڵانمان لە زیندانەکان، ژنانی تێکۆشەر، گەنجان و هەموو گەلانی باوەرمەدن پیرۆز دەکەین و هیوامان وایە کە جەژن قوڕبان ببێتە هۆی ئاشتی و ئازادی.


كوردستان 20/09/2021 - 14:19 له‌زگین\n"دەبێتە هۆی ڕەخساندنی هەلی کار بۆ خەڵکی زاخۆ"\nئەمڕۆ 20/9/2021، ئیدارەی سەربەخۆی زاخۆ لەلایەن مەسرور بارزانی، سەرۆکی حکوومەتی هەرێمی کوردستانەوە ڕاگەیەندرا و بەڕێوەبەری گەشتوگوزاری زاخۆ لەم بارەیەوە دەڵێت، ئەم هەنگاوە لە هەموو بوارێکەوە گرنگییەکی زۆر بە زاخۆ دەبەخشێت.\nچیا ئەمین، بەڕێوەبەری گەشتوگوزاری زاخۆ، بە (باسنیوز)ی ڕاگەیاند: ''ڕاگەیاندنی ئیدارەی سەربەخۆی زاخۆ هەنگاوێک دەبێت بۆ زیاتر ئاوەدانکردنەوەی زاخۆ و جێبەجێکردنی پڕۆژەی خزمەتگوزاری و ڕەخساندنی هەلی کار بۆ خەڵکی زاخۆ و لەم دەڤەرەدا کەرتەکانی گەشتوگوزار و تەندروستی پێش دەکەون، چونکە ئەو ڕۆتینیاتەی پێشتر هەبوو، نامێنێت و گرنگییەکی زیاتر بە کەرتی گەشتوگوزار لە زاخۆ دەدرێت''.\nبەڕێوەبەری گەشتوگوزاری زاخۆ ئاشکراشی کرد: ''زاخۆ یەکێک لە دەڤەرە ستراتیژییەکانی کەرتی گەشتوگوزارە و ئێمە لەسەر ئەو باوەڕەین کە بە ڕاگەیاندنی ئیدارەی سەربەخۆی زاخۆ دەتوانین هەنگاوی باشتر بۆ خزمەتکردنی خەڵکی زاخۆ بنێین و زاخۆ دەبێتە مەڵبەندێکی زۆر بەهێز و گرنگی دەڤەرەکە و زۆر پێشکەوتن بە خۆیەوە دەبینێت''.\nهەرم لەم پێوەندییەدا، فەرهاد مەحموود، بەڕێوەبەری ناحیەی باتیفای سەر بە زاخۆ، بە (باسنیوز)ی ڕاگەیاند: ''ڕاگەیاندنی ئیدارەی سەربەخۆی زاخۆ یەکێکی دیکە لە خزمەتگوزارییەکانی کابینەی نۆیەمی حکوومەتی هەرێمی کوردستانە، ناحیەی باتیفاش دەبێتە قەزا و بیگوڤا دەبێتە ناحیە و ئەمەش بوار بۆ گەیاندنی خزمەتی زیاتر بە خەڵکی دەڤەری زاخۆ دەڕەخسێنێت''.


ڕوسیاچی لە کوردی سوریا دەخوازێت ؟\nسوریا و ڕژێمەکەی ئەو وڵات و حکومەتەی کە بەرگەی توندترین و سەختترین ململانێ ی ناوخۆیی و دەرەکیان گرت تەنھا ڕژێم کە لە بەھاری عەرەبی بەسەری زیندوو دەرچوو سەرەڕای تێکشکانی بەشی زۆر ی جەستەی ئەویش بە کەڵک وەرگرتن لە ناکۆکیە ئیقلیمی و نێودەوڵەتیەکان کە زۆر لێزانانە بەکاری یان برد تاوەکو ئێستاش لە دوای حەوت ساڵ شەڕو کوشتار ی خوێناوی بە شی زۆری خاکی سوریای لە دەستی تاقم و گروھە تیرۆریستەکان دەرھێناوە کە تا دەرگاکانی دیمەشقی پایتەخت و بگرە چەند گەڕەکێکیشی چووبوون .\nناکۆکیەکانی ئتنیکی و نەژادی مەزھەبی شیعەو سونەو عەلەوی کەمینەکانی تریش لە ئێرانەوە تا لوبنان لە سعودیەو قەتەرەوە تاوەکو تورکیا کێشەو ململانێ کۆن و نوێکانی نێوان ئەمریکاو ڕوسیا ھەر لە یەکێتی سۆڤیەتی جارانەوە تا بە ئێستا ھەموو فاکتەری یارمەتیدەربوون بۆئەوەی ڕژێمەکەی بەشار ئەسەد بمێنێت .\nڕوسیاش لە دوای جەنگی سارد و ھەڵوەشانەوەی یەکێتی سۆڤیەت بۆیەکەم جارەھێزەکانی لەسنوری وڵاتەکەی ھێندە دوور بخاتەوە و خەونی لە مێژینەی بھێنێتەدی بۆ گەیشتن بە سەر ئاوەگەرمەکان لە ھەمانکاتدا لە دوای ڕووخانی ڕژێمەکانی قەزافی لە لیبیا و سەدام لە عێراق ئەو وڵاتە دوو دۆست و دوو ھاوبەشی گرنگی لە دەستدا کە ھەموو سەرچاوەی چەک و پێداویستە سەربازییەکانیان ڕوسیا بوو , ئەمەیان زۆر قورس بوو بەلایەنەوە دوا پێگەو دوا ھاوپەیمان و دوای کڕیاری چەک و چۆڵی ڕوسی لە ڕۆژھەلاتی ناوین کە سوریا بوو لە بەین ببرێت .\nلە ئێستاشدا کەپێشتر ئاماژەم پێدا حکومەتی سوریا ھەموو دوژمنەکانی خۆی لە سووچێکی باکوری وڵاتدا کۆکردۆتەوە واتە لە ئیدلیب ھەوڵەکانیان بۆ ئەوە دەچێت لە ھەر ئان و کاتێکدا پەلاماریان بدەن دەمێنێتەوە ناوچەکوردییەکانی باکوری سوریا کەبە رۆژاوای کوردستان ناسراوەو لە ساڵی ٢٠١٢ لە لایەن یەکینەکانی پاراستنی گەلەوەدەپارێزرێن و خاوەنی ئیدارەیەکی خۆبەڕێوەبەرن و ڕۆلێکی کاراو بەرچاویان گێڕا لە شەڕی تیرۆر ە بەگژاچوونەوەی دەوڵەتی ئیسلامی لە عێراق وشام (داعش ) نموونەیەکی ناوازەو پڕ جوانیان لە پێکەوەژیانی نێوان پێکھاتەکانی ئەو ناوچە پیشانی جیھاندا .\nئێستاش کە شەڕی تیرۆر واکزبووەو بەرەو کۆتایی دەڕوات لێرەو لەوێ لێدوان کاربەدەستانی ڕژێمی سوریا و حکومەتی ڕوسیا بەرگوێ دەکەون کە باس لە مەترسی بوونی قەوارەی کورد بۆسەر ئایندەی خاکی سوریا دەکەن باس لە نیەت و خواستی ئیدارەی ئەمریکا دەکەن بۆ دابەشکردنی سوریا و دروستکردنی قەوارەیەک وەکو ئەوەی باکووری عێراق واتە وەکو ھەرێمی کوردستان .\nھەرچەندە سوریا لە کاتی سایکس – بیکۆ و دواتریش بەر فەرەنسیەکان کەوتبوو بەڵام لە ساڵانی پەنجاکانی سەدەی ڕابردوەوە بە جۆرێک لە جۆرەکان لە ژێر ھەژموونی ڕوسیادایە ئێستاش ئەم لێدوان کردەوانەی ڕوسیا بە تایبەتی ئاسانکاری بۆ داگیرکردنی کانتۆنی عەفرین لە لایەن تورکیا و گروپە وابەستەکانیەوە ھەر دەچێتە قاڵبی ئەوەی کە لەلایەک دوژمنکاری بۆ مافەکانی کوردو لەلایەکیش ترس لە لەو ھێزانەی کە ئەمریکا پشتیوانیان دەکات واتە ھێزەکانی سوریای دیموکرات ( ھەسەدە ) کە نزیکەی ١٠٠ ھەزار جەنگاوەرن پێکھاتوون بە زۆرینە لە کوردو عەرەب و سریان و تورکمان ..تد .\nلە ڕاستیدا ئەو ھێزانە نەک ھەر سەرچاوەی نیگەرانی و ترسی ڕووسەکانن بەڵکو ھەندێک لە وڵاتانی ئیقلیمیش ھەمان نیگەرانیان ھەیە سەرەڕای ڕاگەیاندنی نیازپاکی و نەبوونی ھەڕەشە بۆسەر ھیچ لایەنێک لەلایەن ئەمریکاوکوردیشەوە .\nلە ھەمانکاتدا ڕووسەکان جگە لە ھەستکردن بەمەترسی زۆریان لە بوونی ئەو ھێزانە و لە جۆری ڕاھێنان و ئامادەسازی سەربازی یان بۆ سەر ئایندەی بوونی خۆیان لە سوریا تورکەکانیش دەترسێنن بەوەی کە بوونی ئەم ھێزانە بە و شێوە بە سەرکردایەتیەکی کوردی نزیک لە پارتی کرێکارانی کوردستان وبەو ئاستە بەرزە لە ڕاھێنان و پڕچەککردن مەترسیە بۆ سەر تورکیاش لەکاتێکدا ڕێککەوتنی ھەنگوینی ڕوسیا و سوریا بەرەو کۆتایی دەڕوات و پێناچێت ئەمریکاش وا بە ئاسانی دەست لە ھێزەکانی سوریای دیموکرات بەربدات .


شنەبای حیرا - سوزی میحراب\nخانه/ادبیات/دل نوشته/شنەبای حیرا\nجەهانگیربابایی Send an email ۱۷ تیر ۱۳۹۹\nچەخماخەی کورتەنامەی حیرا،لەسەدەیەک لێدرا کە زاماری دڵی بەشەرتەشەنەی کردبوو و چارەسەری بەهیچ حەکیم و لوقمانێک نەدەهات وبایخی مرۆڤایەتی لەگیانەڵا دابوو.\nهناسەیەک وێنەی مەڵحەم ودەوایەک بوو کە مرۆڤی ماڵوێرانی ژێرچنگی هاورەگەزەکانی خۆی هێوەرکردەوە و ئاهێکی ژانبەخشی هەڵکێشا.سەردەمێک کە مرۆڤایەتی و حورمەت و کەسایەتی لێ ستێنرابۆوە.\nشنەبای حیرا هێندە بەجێ و ڕێ بوو کە مرۆی سەرلێشێواو، دەستی بەهیچ جێگە و کەسێک ڕانەدەگەیی بەکردەوە کڵۆڵ و کۆیلەولاوازببوو وهاوارێکی خنکابوو کەکەس نەیدەبیست.\nئینسان بێ هەوێنی عیرفان و خواناسی وێنەی قانگەڵە چەقڵێکە کەبەدەم گێژەلووکەوە سەما دەکا و هەردەم لەوڵاتێکە و کۆچەرەو بێ نێشتمان و شوناسە و نازانێ لە چ دەگەڕێ و بۆ کوێ دەچێ و لەدووی چ وێڵە.\nعیرفانێکی کە بەدەم چیای ئۆحودەوەی داباری و نیوە دورگەی عەرەبی و دواتریش جیهانی کردە بژوێن و پڕبوو لەخواناسین و خۆناسین و حیکمەت و رێگاو شوێنی پڕ لەئامانج و دیاریکراو.هەدەفێکی پیرۆزی خستەناو ژیانی مرۆڤ کە دەبێ چۆن رێگا بپێوێ و چ کەرەسەیەکی پێویسە و بەرەو کوێ هەنگاو هەڵێنێ؟\nرووداوی ناوئەشکەوت،هەروا شتێکی ساکارو کاتی نەبوو وکەتەنیا لەمەودایەکی کورت روویدابێ و ببڕێتەوە و بە دڵی مێژوو بسپێردرێ.\nحیرا شوناس و مەعریفەیەکی دەروونی و ئەخلاقیە کە سنووری نێوان ئاژەڵ و مرۆڤی دیاری کردو نەخشە و پلانێکی جوان و رازاوە بوو کەجێگەو پێگەی ئینسانی هێنایەوە کایە و ئاکارو بۆچوونە گەندەڵەکانی لە ناو مێشک و جەستەی بنیادەم داڕمی و رێچکەکانی پڕکردنەوە و شاڕێی ژیانی واقیعی هەموارکرد.\nبەشی شوناسی حیرا بۆ هەموو مرۆڤە و وڕەگەزو نەتەوەو زمان وسنوورناناسێ و پێخۆرێکی مەعنەوی و دەروونی هەر ئینسانێکە و نکۆڵی لێناکرێ ونیازێکی حاشاهەڵنەگرە و لەمرۆڤ دانابڕێ .\nئاڵاهەڵگری ناو حیرا، پیاوێکی مەندو ناوازەو داڕێژراو وپوختە وجوامێر و تۆکمە بوو کە پیاوەتی ئەوبەڕێزە لەسەرزمانان بوو بەرژەوەندی تاکەکەسی خۆی فیدای خۆشی بەشەر و ئاوەدانی سروشت و فەرمانەکانی خوا کرد و چاوی لەماڵی دونیا و کۆشک و تەلارو حەرەمسەراو زیندان و خوێنڕێژی نەبوو و دەراوی زاری ئەو، ئاشتی و برایەتی و پێکەوە ژیان بوو.هەرئەو ئاکارانە شوناسەیەکن بۆ عیرفانێکی ڕێک و پێک و مرۆڤ پەسەند.\nموحەممەد،دەنگی خنکاوی ملێۆنەها کەس بوو کە وەهاوار کەوت وچوون بەناو دین و پاشایەتی و خزمەت، هەژارو بێکەس و کاریان دەچەوساندنەوە و دەستیان لە قورگێ نابوون و هەناسەیان بۆ هەڵنەدەکێشراو لەسەرەمەرگ دابوون و پێ لەسەر مل بوون.\nشنەبای ئەشکەوت، لەکات و ساتێکی هێندە هەستیار هەڵی کردکەباغ و مەزرای ژیانی لەویشکەرۆیی وخنکان و ژێرچەپۆکی و کرمەڕێزی رەهاکرد و چرای هومێد و مانگەشەوی ئازادی و خۆری گیانبەخشی وەگرخست ئەو زاته بەڕێزە کردەوە و وتەکانی یەک بوون و موویان لەناو نەدەچوو بۆیە ببوو بە هیوای ڕزگاری خوازی کۆیلە و بێ دەرەتانەکان و لەژیان دابڕوەکان و قۆڵ قۆڵ خۆیان لەباوەش داویشت.\nئێستا لەم کات و ساتەی ئەم سەردەمە کەخەریکە وەک پێش هەناسەی حیرای لێبێتەوە و نەزانی و خۆ بەگەورە زانین و پشت بەزانیاری بەستن و لەخۆبایی بوون، مرۆڤ دادەگرێ و خۆی پێ خوایە و وادەزانێ هەموو شتێک دەزانێ ودەتوانێ چارەسەری هەموو قەیرانەکان بکا ولەوتاریکە سەلاتەداکاروانی سەرلێشێواوی خۆی بەرەو ڕزگاری بەرێ و نیازی بە بوونی خوا نییە و دەسەڵات وبوونی خۆی هەموو شتێکە و لەناو دەریای ناسوپاسی و بێ ئەمەگی و کەللەرەقیدا دەخنکێ هەست دەکرێ کە شنەبایەکی دیکەی حیرا پێویسته هەڵکا و بووژانەوەیەک وەگەڕ بخا.\nکۆسارو ساراو لێرەواری تینووی مرۆو، لەو سەردەمەدا هێندە ویشکەرۆیه کەتەنیا دڵۆپەبارانی عیرفانێکی رەسەن و بێ خەوش و پاک، دەتوانێ تەشەنە بکاتە ناو دڵەکان و ریشە و بنچکی رەق هەڵاتوووی ئەم چاخە چارەسەربکا و بژوێنێکی مەعنەوی و ئارام بەخش وەڕازێنێ و وەرزی زەردهەڵگەڕاوی پاییزی ژیان وەبووژێنێ.\nخۆناسین و عیرفان و خواناسی،ونبوێکی بەشەری سەردەمە و لەبەر خۆبەزل زانی و سەرلێشێواوی، لێی لادەدا و یان خۆی لێ گێل دەکا ویان هێن سەرقاڵی شتی دیکەیە کە وەسەری هەڵناپڕژێ و هەنگاو بەهنگاو لەناو لیتەو زۆنگاو ڕۆدەچێ وسڕدەبێ وهەستیشی پێ ناکا.\nعیرفان وێنەی شێ باییکە کە کزەڵۆکی و وەڕەزی ژیان دادەمرکێنێ،تەڕایی کەلوەبارانێکی تەڕو فێنکە کەزەوی و زاری ویشکی دڵ دەخووسێنێ و جوامێری و مرۆڤایەتی لێ سەرهەڵدەدا،سێبەرێکی پان و بەرینی دژە خۆرە کە ژیان دەپارێزێ و دەبێتە هێوەرکردنەوە رووح و دڵی ماندووی بەشەر،ژینگەیەکی سەوزەڵانییە کە هەموو کەس و ڕەنگ و زمان و نەتەوەیەک ،لەخۆدەگرێ ، داوێن وئامێزێکی گەرم وبەتینە کە جێگای حەسانەوە و چاولێکنانە لە تێهەڵچوون و گرژی دەپارێزێ.\nئەگەر مرۆڤی سەردەم دەیهەوی ڕاخەری ژیانێکی پڕهێمنایەتی و خۆش ڕابخا و تام و چێژ لەبەرهەم و کەل و پەلەکانی زانیاری وەرگرێ و دەست و بن سەری نێ دەبێ ژیانی ئاوێتەی عیرفان و خوان\nاسی بێ وبیکاتە هەوێن وکەزیە و پرچی خۆی بەو شنەبایە پەرێشان کا و ئاهێکی بێتەوە بەر.\nجائەوجار بەڕاستی درووشمەکانی یەکسانی و مرۆڤایەتی و سەروەری دێنە دی و گەورەشارێکی بچکۆڵانەی سێحراوی بەناو جیهان بوونی دەبێ.\nجەهانگیربابایی ـ سەردەشت ـ پووشپەری ۹۹\nدل نوشته شنەبای حیرا


کورد و خوێندنی کوردی لە کەرکوك.\nزمانی کوردی زمانێکی پاراو و جوان و شیرینە، تەنها ئامرازێك نییە بۆ ئاخاوتن لە نێوان تاکەکان بەڵکو هێمای مانەوەی میللەتێکی بێ پەنا و بێ وڵاتە.\nسەرەڕای ئەوەی کە کورد لە مێژوودا خاوەنی هیچ قەوارەیەکی هەمیشەیی نەبووە بەڵام توانیوێتی زمانەکەی بپارێزێت و تا رادەیەکی زۆر باش بە پاراوی بیهێڵێتەوە، لە کاتێکدا میللەتانی تری ناوچەکە نەیانتوانیوە زمانەکەیان لە ژێر کاریگەری باڵکێشانی ئایینی ئیسلام بەدەرووربگرن، ئەگەر نزیکیش بڕوانین دەبینین چۆن زمانی فارسی و تورکی بەرگی زمانی عەرەبییان پۆشیوە هەریەك بە شێوەیەك.\nئەگەر ئاوڕێك لە مێژووی کوردیش بدەینەوە بە روونی دەبینین کە شاعیر و نووسەر و ڕۆشنبیر و سیاسەتمەدار و زانا و تەنانەت شۆڕشگێڕانی شاخ جگە لە زمانی کوردی زمانێك یان چەند زمانێکی تریان زانیوە.\nئاشکرایە کە فێربوونی زمانیش دەرگا داخراوکان بۆ مرۆڤ دەکاتەوە و ئاسۆی بیرکردنەوەی فراوانتر دەکات، مرۆڤیش هەر لە ڕێی زمانەوە دەتوانێت سنوورەکان ببەزێنێت\nئەمە وای کردووە دەرفەتی زیاتر بڕەخسێت بۆ سەرکەوتنی ئەو کەسانەی کە جگە لە زمانی کوردی زمانێکی تر دەزانن.\nکەرکوکیش بەهۆی ئەو تایبەتمەندییەوە کۆمەڵێك زانا و سیاسەتمەدار و رۆشنبیر و نووسەر و وەرگێڕی پێگەیاندووە کە هەردوو زمانی کوردی و عەرەبییان بەباشی زانیوە و زۆربەشیان خوێندنیان بە زمانی عەرەبی تەواوکردووە، تەنانەت نووسەری ئەم وتارە خوێندنی هەموو قۆناغەکانی خوێندنگای بە عەرەبی خوێندووە.\nلە ٢٠١٩/٩/٧ دا کەمپینێك لە ژێر ناونیشانی (بەڵێ بۆ خوێندنی کوردی) رێکخرا لە شاری کەرکوك وەك هەوڵێك بۆ بەگوڕخستنی خوێندنی کوردی، دیارە ڕاگەیاندنی کەمپینەکەش خۆی لە خۆیدا ئاماژەیە بۆ تێپەڕبوونی خوێندنی کوردی بە حاڵەتێکی نا ئاساییدا.\nیەکێك لە گرفتەکانی خوێندنی کوردی لە کەرکوك ئەوەیە کە خوێندنی کوردی نە سەر بە حکومەتی هەرێمی کوردستانە و نە سەر بە حکومەتی ناوەندە بە تەواوی، یاسا و دەوام و پرسیارەکانی تاقیکردنەوە وەزارییەکانی لە بەغداوەیە، کەچی پرۆگرامی خوێندن و موچەی مامۆستاکانی سەر بە حکومەتی هەرێمە.\nهەروەها تێکەڵکێشکردنی حیزب و خوێندنی کوردی و دانانی بەڕێوەبەر لەسەر بنەمای حیزبایەتی نەك تەنها خوێندنی کوردی خستووەتە ژێر پرسیارەوە و کەلێنێکی لە جەستەی چاندبێت، بەڵکو یەکێکە لە هۆکارەکانی داڕمانی، بە هۆی لاوازی بەشێك لەو بەڕێوەبەرانەوە.\nئەگەر سەرنجێکی ژمارەی خوێندکارانی کورد بدەین لە خوێندنی کوردی لە ساڵانی رابردوودا و بەدیاریکراوی لە پاش رووداوەکانی شانزەی ئۆکتۆبەردا، ئەوا دەبینین کە ژمارەیان لە داكشاندایه و ڕێژەکەش لە کەمبوونەوەدایە.\nئێستا زۆربەی پۆلەکانی خوێندنگا کوردییەکان لەناو شاری کەرکوك و شارۆچکەکانی دەوروبەری خوێندکاری کەمی تێدایە و هەندێکیان نیمچە چۆڵن، تا گەیشتووەتە ئەو ڕادەیەی کە ژمارەی مامۆستایان و خوێندکاران لە هەندێ خوێندنگادا لەیەکەوە زۆر نزیکن.\nئەو گەڕەکانەی کە خوێندنی کوردی تێدا تا رادەیەك بە گەرم و گوڕی ماوەتەوە ئەو گەڕەکانەن کە توانای دارایی خانەوادەی خوێندکاران نزمە و بەشێك لەو خێزانانە ناچارن مناڵەکانیان بنێرنە بەر خوێندنی کوردی لەبەر جەنجاڵی یان نەبوونی یان دووری خوێندنگا عەرەبییەکان، ئەو گەڕەکانەش بریتین لە پەنجا عەلی و کوردستان (فەیلەق) و دەروازە.\nگرنگینەدانی خوێندنی کوردی بە زمانی عەرەبیش بووەتە هۆی لاوازی زمانی عەرەبی لای خوێندکارە کوردەکان، ئەمە لاوازییەش دەبێتە هۆکارێك بۆ دوورکەوتنەوەی کۆمەڵایەتی لەگەڵ عەرەبەکانی کەرکوك، لەوانەیە کەسێك بپرسێت ئەی بۆچی ئەوان خۆیان فێری کوردی ناکەن؟! وەڵامەکەی ئاسانە! چەند کورد لە شاری هەولێر سەرقاڵن بە فێربوونی زمانی تورکمانی؟! وەڵام کەس یان ژمایەکی زۆر کەم چونکە هەموو کات کەمینە ناچارە خۆی فێری زمانی زۆرینە بکات کوردیش نزیکەی لە سەدا دوانزە بۆ پانزەی گەلێ عێراق پێکدێنێت.\nلاوازی خوێندکاران کورد لە زمانی عەرەبیدا وای کردووە رێژەی هەرە زۆری خۆێندکارەکانمان تەنها لە زانکۆی کەرکوك بخوێنن چونکە لە زۆربەی بەشە زانستییەکان مامۆستای کورد هەیە و کۆرس بووك و پرۆگرامی خوێندنیش کراوەتە کوردی، ئەمە وایکردووە ژمارەی خوێندارانی کورد لە زانکۆکانی تری عێراق کەمبێتەوە، لە ئەنجامدا دەرفەتی وەرگرتنی ئەزموون و فراوانبوونی پەیوەندی کۆمەڵایەتی کەمبووەتەوە.\nبەشێکی یەکجار زۆر لە خوێندکارانی کوردی کەرکوك روو لە بەشی زمانی کوردی دەکەن لە کۆلێژی پەروەردەی زانکۆی کەرکوك بە هۆی لاوازییان لە زمانی عەرەبی، بۆیە بەشی زمانی کوردی لە ساتی دامەزراندنییەوە یەکێك بووە لە بەشە جەنجاڵەکانی زانکۆی کەرکوك، هەموو ساڵێکیش بە پلەی یەکەم یان دووەم هاتووە لە رووی ژمارەی خوێندکارانەوە.\nئاخۆ کامیان زیانی زیاترە، خوێندکارێك بە کوردی قسە بکات و زمانێکی تر بزانێت یاخود خوێندکارێك بچێتە زانکۆ و لە نیوەی قسەکانی مامۆستاکەی تێنەگات؟!\nئەو خوێندکارە کوردەی عەرەبی بەباشی نازانێت بێگومان ناتوانێت کێبڕکێ لەگەڵ نەتەوەکانی تر بکات بۆ بەدەیهێنانی نمرەی بەرز، کە بنەمایەکی سەرەکییە بۆ دامەزراندن.\nسەرەڕای هەموو ئەوانەی باسکران، نکۆڵێ لەوە ناکرێت کە فێربوونی زمانی دایك زۆر پێویستە بەڵام پێویستە ئەو خوێندکارە بە زمانێکی تر دەوڵەمەند بکرێت لە شارێکی فرەنەتەوەی وەکو کەرکوكدا.\nبریا پەروەردەی کەرکوك دیدێکی قووڵتری دەبوو و خوێندنگا کوردییەکانیش گرنگی زیاتریان دابایە فێربوونی عەرەبی و خوێندکارە کوردەکان هەردوو زمانی کوردی و عەرەبی بەباشی فێردەبوون.\nخوێندنی کوردی لە شاری کەركوك پێویستە رێکبخرێتەوە و دووبارە ئاراستە بکرێتەوە بۆ ئەوەی لەگەڵ تایبەتمەندی کەرکوك بگونجێت و ئامانجەکانمان بەدیبهێنێت.


5 بەرنامەی پێویستە كە پێویستە لە ئەندرۆیدەكەت هەبێت! (2017) #بەشی یەكەم - Yeane.Org ماڵپەری یانی\n5 بەرنامەی پێویستە كە پێویستە لە ئەندرۆیدەكەت هەبێت! (2017) #بەشی یەكەملینكی ئەپی یەكەم: https://m.apkpure.com/avast-mobileلینكی ئەپی دووەم: https://m.apkpure.com/camera360/لینكی ئەپی سێەم: https://m.apkpure.com/morecast™لینكی ئەپی چوارەم: https://m.apkpure.com/7-minute . فەرموون بینەری ئەم ڤیدیۆیە فێرکاریە بن https://youtu.be/e652KDYwqsA?t=42\nبه‌رنامه‌ی ( کاتەکانی بانگ بۆ کوردستان) بۆ سیسته‌می ئه‌ندرۆید\nCar Drive AT یاری بۆ ئه‌ندرۆید


ئاسایشی سلێمانی دەستگیرکردنی نۆ تۆمەتباری راگەیاند\nرۆژی یەكشەممە مووچەی ئەم شوێنانە دابەشدەكرێت\nجۆرە كامێرایەكی نوێی هاتوچۆ لە هەولێر دانرا\n12.11.2019 07:46 PM\nئاسایشی سلێمانی رایگەیاند، لە ماوەی ١١ رۆژدا نۆ تۆمەتباریان دەستگیرکردوە کە دزی و فێڵیان لە ھاوڵاتیان كردووە.\nلە راگەیەندراوێکدا ئاسایشی سلێمانی بڵاویکردوەتەوە و دەڵێت، سێ تۆمەتباری بە رەگەز عەرەب كە دانیشتووی هەرێمی کوردستانن لە چەند مارکێتێک و کۆگای شت فرۆشتن و هەڵخڵەتاندنی هاووڵاتیان بە مەبەستی گۆڕینەوەی دراوی بیانی و دزیکردن لەو کەسانەی کە دراوەکانیان بۆ گۆڕیون و بڕینی گیرفانی هاوڵاتیان دەستگیرکردوە.\nئاسایش ئاماژەی بەوەشکردوە، دوو تۆمەتباریان دەستگیرکردوە کە پیشەیان کاسب بووە، بە تۆمەتی دزیکردن لە مەیدانی ئاژەڵان و دزین و بردنی ئاژەڵان بۆ خانێکی چۆڵ بۆ سەربڕینی ئاژەڵەکان و ئامادەکردنی بۆ خستنە بازاڕ بە مەبەستی فرۆشتنی گۆشتەکەی، دواتر رووبەڕووی یاساکرانەوە.\nدەشڵیت، چوار تۆمەتباری دیکەشیان دەستگیرکردوە بە تۆمەتی دزیکردن کە لە چەند شوێنی جیاواز چەند ماتۆڕسکیلێک و تانکیی ئاوی ماڵان و وایەری کارەبایان دزیوە، پاشان رووبەڕووی یاساکرانەوە.\n1221 جار بینراوە\nپۆلیس تۆمەتبارێكی لەسلێمانی دەستگیر كرد\nسلێمانی؛ ڕێپێوانێک ئەنجامدرا بەبۆنەی ڕۆژی جیهانی مافی مرۆڤ\nرابەری پێشووی بزوتنەوەی ئیسلامی كۆچی دوایی كرد\nدوو تۆمەتبار دەستگیرکران بە تۆمەتی بڵاوکردنەوەی وێنەی ئافرەتان\nسلێمانی؛ نرخی نوێکردنەوە و دەرهێنانی پاسپۆرت کەمکرایەوە\nسلێمانی؛ گواستنەوە و گەیاندن داوایەک ئاراستەی شۆفێرانی سنوورەکە دەکات\nڕێژەی هاوردەکردنی پەلەوەر و ئاژەڵ بۆ سلێمانی کەمدەکرێتەوە\nهۆشداری دەدرێت لە شەپۆلێکی بارانی بەلێزمە


شكستی دادو گەشەپێدان.. گرەوی ئەردۆغان لەسەر ململانێی شارستانییەكان\n24/03/2019 6455 جار خوێندراوه‌ته‌وه\nدوای چەند سەعاتێك لەڕووداوەكەی دوو مزگەوتەكەی نیوزلەندا لەهەفتەی ڕابردوو، كە چەكدارێك هەڵسا بە كوشتنی 50 نوێژخوێن، ڕەجەب تەیب ئەردۆغانی سەرۆكی توركیا چەند گرتەیەكی ئەو هێرشە چەكدارییەی لە گردبوونەوەیەكی هەڵبژاردندا نمایشكرد، كە ئەو ڕەفتارە ئاماژە بۆ زۆر شت دەكات سەبارەت بە تێگەیشتنی توركیا بۆ سیاسەتی جیهانی.\nلە رۆژگاری ڕابردوودا، توركیا بەوریاییەوە هەڵوێستی بەرانبەر هێرشە تیرۆرستییە دەرەكییەكان دەردەبڕی، تا كۆتایی ئەم دەیەی ئێستاش، كۆڵەكەی سەرەكی سیاسەتی دەرەوەی توركیا لەسەر ئەو بنەمایە بەند بوو، كە ململانێی شارستانییەتەكان لە نێوان موسوڵمان و ناموسوڵماندا بوونی نییە، كارێكی هەڵە و چەوتیشە دیدگامان بۆ سیاسەتی جیهانی لە هاوێنەی (عەدەسە) گروپە ڕۆشنبیرییە كێبڕكێكارەكانەوە سەرچاوە بگرێت.\nبگرە توركیا خۆی بە بانگخوازێكی دیاری گفتوگۆی نێوان ڕۆشنبیری و ئاینەكان دەدایە قەڵەم، بەشداریش بوو لە سەرپەرشتیكردنی پڕۆژەی هاوپەیمانی شارستانییەتەكانی سەر بە نەتەوە یەكگرتووەكانی ساڵی 2005 ، ئەمەش وەك هەوڵێك بۆ كوژاندنەوەی ئاگری پشێوییەكان و هاندان بەرەو بەرەنگاربوونەوەی توندڕەووی.\nبەڵام بە تێڕامان لە كاردانەوەی ئەردۆغان و سەكردە توركەكانی دیكە سەبارەت بە هێرشەكەی نیوزیلەندا، بە ڕوون و ئاشكرایی دەردەكەوێت كە توركیا لە ئێستادا ئەقڵیەتێكی دبلۆماسی تەواو جیاواز لە جاران پەیڕەو دەكات.\nلە ئێستادا توركیا پێیوایە ململانێی نێوان شارستانییەتەكان یان ڕۆشنبیرییەكان كاكڵ و ناوەرۆكی سیاسەتی جیهانییە. ئاینیش هۆكارێكی سەرەكییە لەو جەنگە تازەدا. جا هەروەك حكومەتی توركیا لە سەردەمی شەڕی ساردا داوی دەكرد بە ووریاییەوە مامەڵە لەگەڵ مەترسی شیوعیەتدا بكرێت، حكومەتەكەی ئێستاش چەندجارە و بە دەنگێكی بەرز هاوڵاتییەكانی لەو ململانێیەی ئێستا ئاگادار كردۆتەوە و هۆشیاری پێداون. سەركردە سیاسییە توركەكان كاتێكی زۆریان تەرخان كردووە بۆ وەبەرهێنان لە كۆششەكانی باوەرپێهینان بە توركەكان بەوەی هەرەشی جەنگی نێوان ڕۆشنبیرییەكان لە سیاسەتی جیهانیدا نزیك بووەتەوە.\nحكومەت بە خەڵكیش دەڵێت: توركیا لەو جەنگەدا بە ئامانجگیراوە. ئەردۆغان بە ئاشكرایی ووتی كە هێرشەكانی نیوزیلەندا ڕاستەوخۆ دژ خۆی و توركیا بوون (بۆ ئەوەی دادگەربین دەبێت ئەوە بڵێین كە هێرشبەرەكەی نیوزیلەندا لە بەیاننامەكەیدا باسی كوشتنی ئەردۆگان و توركەكانی نەكردووە). بەڵام ئەو ڕووداوە پێویستی بەوە هەبوو توركیا ڕۆڵێكی تازەی تێدا بگێڕێت، بەڵام هەڵوێستی توركیا تەواو پێچەوانەی ئەوە دەرچوو كە بانگەشەی بۆ دەكرد بەوەی ئەنقەرە پردی نێوان ڕۆژهەڵات و ڕۆژئاوایە. ئێستا توركیا بە هاووڵاتییەكانی دەڵێت ووڵاتەكەیان هێڵی بەرەنگاربوونەوەی نێوان ئەو ڕۆشنبیرییانەیە.\nدوو هێزی بزوێنەری سەەركی لە پشت ئەو لێكدانەوەی توركیان بۆ سیاسەتی جیهانی. هێزی یەكەمیان ئیسلامی سیاسییە كە سیاسەتی جیهانی لە هاوێنەی خوازە ئاینییەكانەوە دەبینێت، وەك جەنگەكانی خاچپەرستی یان خاچ لە بەرامبەر مانگدا. ئیسلامی سیاسی وای دەبینێت كە كوتلە ڕۆشنبیری و ئاینی و شارستانییەكان كێبڕكێیان لە نێواندایە. لەو دیدگایەشەوە هۆكارە مادییەكان وەك بازرگانی بە تەواوی وەلا ناندرێن، بەڵكو وەك پرسێكی لاوەكی سەریریان دەكرێت.\nهێزی دوومیان شكستی پارتی داد و گەشەپێدانە كە جلەوگیری ئابووری توركیا كردووە. لە سایەی ئەو هەڵاوسانەی ڕێژەكەی گەیشتۆتە 19.7%، ڕێژەی بێكاریش بۆ 13.5%، نزمبوونەوەی بەهای لیرەی توركیش بە ڕێژەی 28% لە بەرامبەر دۆلاری ئەمریكی لە ساڵی ڕابردوو، ووڵات كەوتە دۆخی متبوونەوە، پارتی دادوگەشەپێدانیش تەواو باوەڕی بەوە هەیە كە هەرەسهێنانی ئابووری توركیا بەری پێناگیرێت و هەر ڕوو دەدات. بەم شێوەیە شەعبەویەتی ئیسلامگەرایی نەتەوەیی ستراتیژیەتی مانەوەی خۆی درێژە پێدەدات. ئەردۆغان گەرەكیەتی خەڵكی بیرجەمی (تركیز) خۆیان لەسەر گرفتە بوونییادگەراییەكان (وجودی) چڕبكەنەوە لە بری ئەوەی بایەخ بە نرخی پیاز یان پەتاتە بدەن. بەڵام ئەو جەنگە لە كوێیە؟ كێ دوژمنە؟ توركیا دەیەوێت بەرگری لە چی بكات یان چی وێران بكات؟\nزۆرێك لە ڕەخنەگران دەڵێن ئێستا ناكۆكی توركیا لەگەڵ ڕۆژئاوا بەری پێ ناگیرێت، ئەمەش بە هۆی ئەو ورەچەرخانە ئایدیۆلۆجییەی كە لە سیاسەتی توركیادا هاتۆتە ئاراوە. ئەوان ئاماژە بە دوو هاوبەشی تازەی توركیا دەكەن كە چین و ڕوسیان.\nبەڵام من پێم وایە بە لێكدانەوەی كاردانەوەی ئەردۆغان بۆ هێرشەكەی نیوزیلەندا، دەبێت شتێكی دیكەی لێ هەڵێنجین. ئەردۆغان گەرەكیەتی ناكۆكی هەبێت لەگەڵ ڕۆژئاوادا، بەڵام ناشیەوێت بچێتە ناو كوتلەیەكی دیكەی جێگرەوەی ڕۆژئاواوە. بۆیە لە بری ئەوه، ئەوەی ئەنقەرە و هاوپەیمانەكانی خەونی پێوە دەبینن، ئەوەیە توركیا ڕوو بكاتە ناوخۆی خۆی، هەر بە مەبەست خۆی دورەپەرێز بگرێت لە سیاسەتی جیهانی و دووریش بێت لە جیهانی دەرەكی.


فێستیواڵی "دایک" لە مەهاباد بەڕێوە چوو\nتاريخ: ۱۳۹۶ پنج شنبه ۲۶ بهمن ساعت ۱۹:۴۳ بازدید: 1359 نظرات: 2 کد مطلب: 5112\nبە پێی هەواڵی پێگەی هەواڵی هاژە، ڕۆژی پێنجشەممە ٢٦ ڕێبەندانی ٩٦ فێستیواڵی "دایک" لە ئاوایی دارەلەکی سەر بە شاری مەهاباد بە ئامادەبوونی هەندێک لە بەرپرسانی شارستان و پارێزگای ئازەربایجانی ڕۆژئاوایی و هەروەها کۆمەڵێک لە لاوان و بەساڵاچووانی ئاواییەکانی دەوروبەر بەڕێوە چوو.\nبەرپرسی لێژنەی یارییە خۆماڵی و ناوچەییەکان لە وت‌ووێژ لەگەڵ هەواڵنێری هاژە سەبارەت بە بەڕێوەچوونی ئەم فێستیواڵە گوتی: مەبەست لە بەڕێوەچوونی ئەم پێشانگایە ناساندنی کەرەسە و ئامێر و کایەکانی کۆنی کوردەواری بە بەرەی نوێ بوو.\nیوونس ڕەسووڵی ئاماژەی بە بەشە جیاجیاکانی ئەم فێستیواڵە کرد و گوتی: لەم پێشانگایە کایە کۆنەکانی کوردەواری وەک: جۆرابێن، حەوت بەردێن، هەدارێن وهەروەها چەند پیشەی کۆنی کوردەواری وەک: گۆرەوی چنین، دۆڵاغ چنین، تەشی ڕێستن، نان کردن بە سێڵ و کۆمەڵێک شتی دیکە بە بەرەی نوێ پێشان‌درا.\nناوبراو ئاماژەی بەوە کرد کە لە مانگی بانەمەڕی ساڵی نوێ بەرنامەیەکی لەو چەشنە لە ئاوایی شەکربەگی سەربە ناوچەی مەنگوڕایەتی شاری مەهاباد بەڕێوە دەچێ.\nوێنە: بێهرووز جولفایی‌ئازەر - عادڵ کەریمی\nبرچسب ها: ئاوایی, بهروز جلفایی آذر, دارەلەک, دایک, عادل کریمی, لاوان, مەهاباد, هاژە, کایە, کەرەسە, یوونس ڕەسوڵی\nخیلی عالی و جالب دست همه کی درد نکنه\nرزگار عیسانژاد ۱۳۹۶/۱۱/۲۷


ئەمڕۆ بارزانی لەگەڵ بەشێك لە رێكخستنەكانی حزبەكەی كۆبویەوە هۆشداری پێداون لە هەموار كردنەوەی یاسای هەڵبژاردن پێیڕاگەیاندون "یاسای نوێ لەبەرژەوەندیمان نیە".\nئەمڕۆ شەممە 14ـی 12ـی 2019 لە سەلاحەددین مەسعود بارزانی، سەرۆكی پارتی دیموكراتی كوردستان لەگەڵ بەرپرسی دەستەی ڕێكخراوە جەماوەری و پیشەییەكانی حزبەكەی و هەر سێ سكرتاریەتی ئافرەتان و قوتابیان و لاوان كۆبویەوە.\nسەرچاوەیەك لە ناو كۆبونەوەكەی بارزانی بە (لڤین پرێس)ی راگەیاند: لە كۆبونەوەكەدا بارزانی باسی لە هەڵبژاردنەكانی رابردوو كرد كە تیایدا هەموو خەڵكی پێشبینیان دەكرد پارتی دەنگەكانی پاشەكشە بكات بەڵام تواندرا دەنگەكان زیاد بكات.\nئەو لە كۆبونەوەكەدا باسی ئەوشەی كردووە لە هەولدان بۆ ئەوەی گۆڕانكاریەكانی عێراق لە بەرژەوەندی خۆیان بشكێننەوە، بەڵام هۆشداریشی داوە بە رێكخستنەكانی لە هەمواركردنەوەی یاسای هەڵبژاردنەكانی عێراق و دروستكردنەوەی ئەنجومەنی كۆمسیارانی هەڵبژاردنەكان.\nهەر لەو كۆبونەوەیدا مەسعود بارزانی داوای كردووە رێكخستنەكانی حزبەكەی بە چڕی كار بكەن بۆ كۆكردنەوە و رێكخستنی دەنگی لایەنگرانیان لەبەر ئەوەی یاسای نوێی هەڵبژاردن پێناچێت لە بەرژەوەندی ئەوان كۆتایی پێبێت و ئەو بۆشاییانەی لە یاساكەدا هەیە لەبەرژەوەندیان بەكار بێت.\n11474 جار بینراوە


نازپێدانی زۆری مناڵ\nئاوێر شەهید سەردار\nناز پێدانی زۆری مناڵ، هەر وەك پێدانی بڕی زیادەی دەرمان بۆ نەخۆشێك، ئەشێ زیانی زیاتر بێت لە سودی.\nنازی زۆر ڕەنگە هەندێ جار ببێتە هۆكاری خۆپەرستی یان لاوازی مناڵ، ئەو مناڵانەی كە لە ماڵەوە زۆر نازدارن ئەیانەوێت نەك هەر لەناو خێزاندا بەڵكو لە باخچە و قوتابخانە و كۆڵان و لە هەموو شوێنێك، هەمیشە مامەڵەی تایبەتیان لەگەڵدا بكرێت و لە هەموو ڕویەكەوە لەپێشەوەی هەموان بن.تەنانەت لە گەورەییشیاندا زۆر بەڕونی كاریگەری لەسەر كەسایەتییان بەجێدێڵێت.\nجاران بەزۆری باوكان بڕێك توند بوون لەگەڵ مناڵەكاندا و دایكان زیاتر نازیان پێ ئەدان، بەڵام ئێستا بەزۆری دایكان دەستئەگرنەوە لە نازپێدان و لەبەرامبەردا باوكان دەست بڵاوترن، ئەمەش زۆر جار گرفتی لێكەوتوەتەوە.\nئەوەی كە لەهەموو شتێك زیاتر كاریگەری خراپی هەیە لەسەر پەروەردەی مناڵ و هەموو ڕیسی دایك و باوكەكان ئەكاتەوە بەخوری، زیاد لەپێویست ناز پێدانێتی لەلایەن پور و مام و خاڵ و نەنك و باپیرەوە. ئا ئەم هێزی پشتیوانییە بەناوی خۆشەویستییەوە و لە دڵسۆزی خۆیان جاری وا هەیە قوڕێكت بۆ ئەگرنەوە زۆر بە ئاستەم لێی دەرئەچیت.\nدایكێك نەك هەر نۆ مانگەكەی دوگیانی، بەڵكو بە ماكەكانی دوای مناڵبوونەوە نزیكەی ساڵێك سەختی و ناڕەحەتی و نەخۆشی ئەچێژێت تا مناڵێك ئەهێنێتە دنیاوە، باوكێك ئەو هەموو ڕەنج و ماندوێتی و شەونخونییە ئەچێژێت بۆ مناڵەكەی، تۆ هەرچییەكی بیت ناكرێت خۆت لە ئەوان بە دڵسۆزتر بزانیت بۆ مناڵەكەیان.\nهەر لەبەر ئەوەی كە مناڵەكەت خۆش ئەوێت، ناتوانی چاوپۆشی بكەیت لەهەڵەكانی، دەی ئەگەر لە مناڵییەوە ڕاست و هەڵە لەیەكتر جیانەكاتەوە و لەبەرامبەر پاداشتدا سزاش وەرنەگرێت، كە گەورەش بوو هەمیشە پێی وایە كە ئەو ڕاستە و دان بەهەڵەكانیدا نانێت.\nكە ئەبینن مناڵێك لەسەر هەڵەیەك سزا دراوە، خێرا ئاشتی مەكەنەوە، لەبەرچاوی خۆی دەست مەكەن بەسەركۆنەی دایك و باوكەكەی. مناڵی ئەمڕۆ ئەوەندە بەنازن، بەرگەی لێپرسینەوەیان نییە، وای لێهاتووە هەر بڵێ پشتی چاوت برۆیە، خێرا خۆی كۆئەكاتەوە و ماڵ بەجێدێڵێت.


کرماشانی ده‌ڵێت ئێران له وتووێژ بۆ به مه‌به‌سته‌کانی خۆی که‌ڵک وه‌رده‌گرێت\nی مانگی ده ٢٣, ٢٠١٢\nشه‌ممه، ڕۆژنامه‌ی نیویۆرک تایمز ڕاپۆرتی کرد که کاربه‌ده‌ستانی ئه‌مه‌ریکا و ئێران په‌سندیان کردوه له سه‌ر پڕۆگرامی جێگای ده‌مه‌ته‌قه‌ی ناوکی ئێران ڕاسته‌وخۆ وتووێژان بکه‌ن.\nچه‌ند کاتژمێران دواتر، وته‌بێژێکی ئه‌نجومه‌نی ئاسایشی نیشتمانی ئه‌مه‌ریکا هه‌ر چه‌شنه ڕیککه‌وتنێکی له ئه‌م جۆره‌ی به‌ڕاست نه‌زانی.\nنه حکومه‌تی ئێران و نه حکومه‌تی ئه‌مه‌ریکا ئه‌گه‌ری وتووێژی ڕاسته‌وخۆیان وه‌لانه‌ناوه، به‌ڵام لانی که‌م بۆ ئێستا، هه‌ر دووک لا له چوارچێوه‌ی گروپی پێک هاتوو له ئه‌ندامانی ئه‌نجومه‌نی ئاسایش و ئاڵمان دا کارده‌که‌ن.\nسه‌ردار کرماشانی، شیکاریک له بواری ئاسایشی نێونه‌ته‌وه‌یی به ئاماژه‌کردن به درێژه‌کێشانی وتووێژان له سه‌ر پڕوگرامی ناوکی ده‌ڵێت " به‌ڵام ئه‌و پڕوسه‌یه له دانوساندن و وتووێژ ئاکام و نه‌تیجه‌یه‌کی نه‌بوه."\nکرماشانی هه‌روه‌ها ده‌ڵیت وتووێژ له گه‌ل حکومه‌تی ئیران هیج ئاکامێکی به دواوه نابێت، چونکه ئیران ده‌یه‌وێت کات تێپه‌ڕ بێت بۆ ئه‌وه‌ی چه‌کی ئه‌تومی وه‌ده‌ست بهێنێت. ناوبراو هه‌روه‌ها ده‌ڵێت به له به‌رچاوگرتنی ئه‌زموونی وتووێژ له ڕابردوودا، درێژه کێشانی "ئاکامێکی ئه‌وتۆی نابێت".\nوتووێژی سه‌ردار کرماشانی


هیگوایین یۆڤێتۆس ئەم وەرزە لە ریال مەدرید بەهێزترە\nمۆندیال به كوردی: ناساندنی هه‌ڵبژارده‌كانی پاڵه‌وانێتیه‌كه (24-كۆریای باشوور)\nجەمال : ناوبژیوان زوڵمێکی زۆری لە بەرازیل کرد !\nمۆندیال به كوردی: ناساندنی هه‌ڵبژارده‌كانی پاڵه‌وانێتیه‌كه (23-سوید)\nخشتەی یاریەکانی ئەمڕۆ دوو شەممە 18-6-2018\nڤیدیۆ : حەمکۆ شیکردنەوە بۆ یاریەکەی بەرازیل و سویسرا\nڤیدیۆ : گۆڵەکانی بەرازیل و سویسرا بەبێژەری کوردی و عەرەبی و ئینگلیزی بە کوالێتی بەرز\nهەواڵی ڕۆژ : چی ڕویداوە لە ساتەوەختی گۆڵەکەی مەکسیک\nباشترین یاریزانی یاریەکەی بەرازیل و سویسرا\nلەلایەن کارۆخ ڕواندزی لە 2017/01/11 ئەوروپا, ئیتاڵیا, ئیسپانیا, تۆپ\nلە تازەترین لێدوانیدا سەبارەت بە بارودۆخی یانەی یۆڤێنتۆس و چانسی یانەکە بۆ بردنەوەی سێریا a گۆنزالۆ هیگوایین هێرشبەری یانەکە ستایشی بێ پایانی یانەی یۆڤی کرد و بە بەهێزتر لە ریال مەدرید وەسفی یانەکەی ئێستای کرد.\nلەم بارەیەوە هیگوایین کە پێشتر بۆ یانەی ناپۆلی و ریاڵ مەدرید یاری کردوە گوتی” من لە رێال مەدرید شان بەشانی ڕۆناڵدۆ و ئۆزێل و دی ماریا و چەندین ئەستێرەی دیکە یاریم کردووە، بەڵام ئەو پێکهاتەیەی ئێستای یۆڤێنتۆس زۆر تۆکمەیە و بەهێزترین پێکهاتەیە کە بە درێژایی ژیانی وەرزشیم یاریم بۆ کردبێت، ئەوان برسین و هەمیشە بەدوای بردنەوە دەگەڕێن و هەرگیز خۆ بەدەستەوە نادەن، ئەوەش وات لی دەکات وەکو یاریزانیک هەموو کات هەوڵ بدەی ئاستی خۆت زیاتر پەرە پێ بدەیت.\nلێدوانەکەی هیگوایین و ستایش کردنی یۆڤێنتۆس لەسەر بەرژەوەندی ڕیاڵ مەدرید کە لەو ساتەدا لەگەڵ زیزۆ لە لووتکەیە، چاوەرێ دەکرێت کاردنەوەی خراپی لە نێو هاندەرانی ریال مەدرید لێ بکەوێتەوە، ئەو هاندەرانەی هەمیشە بەچاوێ ڕێزەوە سەیری هیگواینیان کردووە، لەسەر ئەو قسانە لەوانەیە بەشێکی زۆریان لە یاریزانە ئارژەنتینییەکە تووڕە بن.\nبەپەلە: یاریزانێکی گرنگی بارسێلۆنا ریزەکانی ئەو یانەیە جێدێلێت زێدان بەدوای شکاندنی ڕیکۆردە نایابەکەی کۆنتی دەگەڕێت دیبالا لەبەر ڕیاڵ مەدرید بارسێلۆنا شۆک دەکات نوێترین ئەو ئامارانەی پێویستە بیزانیت ڕۆما یاریزانێکی بارسێلۆنای کردووەتە ئامانج کارلۆس باکا گرێبەستێکی بارسێلۆنا ڕەت دەکاتەوە ئالڤێس لە ئیسپانیا تۆمەتبارە ماسکێرانۆ بریاری کۆتایی داوە پۆگبا سبەی داھاتووی یەکلایی دەکرێتەوە بە فەرمی مانچێستەر یوناتید ئۆفەرێکی پێشکەش بە پۆگبا دەکات ئالێگری باس لە داھاتووی مۆراتا و پۆگبا دەکات یۆڤێنتۆس 3 ئەستێرەی یانەی ڕیاڵ مەدریدی کردۆتە ئامانج شۆک لە میلان بەوێنە: باشترین یاریە کۆتاییەکانی مێژوی خولی یانە پاڵەوانەکانی ئەوروپا سەرۆکی یانەی یۆڤێنتۆس داهاتووی دیبالای ئاشکرا کرد\nهیگوایین، ڕیاڵ مەدرید\nبابەتی پێشووئیبڕاهیمۆڤیچ بە بڵاوکردنەوەی وێنەیەک هەرا دەنێتەوە\nبابەتی دواتر ئەستێرەیەکی بایەڕن میونشین گڵۆپی سەوزی بۆ یاریکردن لە خولی چینی داگیرساند\nڤیدیۆ گۆڵ : بەرازیل 1 سویسرا 1\nڤیدیۆ : گۆڵی یەکسان بوونەوەی سویسرا دژی بەرازیل\nڤیدیۆ : گۆڵە نایابەکەی کۆتینهۆ دژی سویسرا\nڤیدیۆ گۆل و کورتکراوەی یاری مەکسیک و ئەلمانیا بە دەنگێ بێژەرەکانی کوردی و بێژەری عەرەبی و ئینگلیزی


جەنگی ئوکرانیا وەک دەستوێژێک بۆ پارسەنگکردنەوەی هێزەکان.. کاوە جەلال – Dengekan\nbyKawa Jalal\tMarch 3, 2022\tGeneral, Opinion\nدەمێکە جەنگی لابەلا بەسەرچووە. ئەمە بەڕوونی تەنانەت لە ولاتێکی بچووکی وەک سوریادا دەبینین کە ئەکتەرەکانی نێوی بەپێی توانایان کۆشش بۆ بەرژەوەندییەکانیان دەکەن بەبێ ئەوەی هیچ کامیان شایانی ئەوە بێت ناونیشانی “شەیتان” لە بەرۆکی بدرێت. ئاخر سیستەمی سەرمایەگەری بۆ هەمیشە بنەڕەتی بەرژەوەندیی خستە جێی دوالیزمی چاکە و خراپە. سیستەمی سەرمایەگەری دز نییە، بەڵکو بەرژەوەندگەرایە و تا ڕادەی شیان بە گرێبەست وەک دەستوێژی مۆدێرنی پەیوەندیسازی پەرەی پێدەدات، ئەوجا لەکوێدا بەرژەوەندیی بکەوێتە مەترسییەوە، بە جەنگ دەیپاریزێت. گرێبەستێکی بەم چەشنە بۆ نموونە دەشێت بە پێشنیارێک بۆ بوون بە ئەندامی ناتۆ هەوڵی بۆ بدرێت، لەو شێوەیەدا کە خرایە بەردەم سەرکردەکانی ئوکرانیا، ئاشکراشە ئەوان بە هەمان شێوە لە بەرژەوەندیی خۆیانەوە مشتوماڵیان کرد و بڕیاریان لەسەر دا. ئێمە هەموو بەئاشکرا دەزانین کە سەرکردەکانی ئوکرانیا وەڵامێکی ئەرێنییان بۆ ئەو پێشنیارەی خۆرئاوا، ڕەنگە بەتایبەتی ئەوروپا، هەبوو. کەواتە ئەم سەرکردانە خۆیشیان فاکتەرێکن لە هۆی هەڵگیرسانی جەنگەکەدا کە هەنووکە لەنێو وڵاتەکەیاندا لەگۆڕێیە. بەمەش ئیدی هاوکات بەڕوونی دەبینرێت، کە نە هێرشبەر شەیتانە و نە بەرگریکەر فریشەی ڕزگاریخوازە.\nئەمڕۆ دەهۆڵی میدیاییانەی خۆرئاوا بۆ جەنگی ئوکرانیا هەموو دەهۆڵکوتانەکانی دیکەی لەکارخستووە، ئەوجا گەر هەندێکیان هێشتا هەر لەگۆڕێ بن، ئەوا نزیکەی تەواو کپ بوون. ئاخر جەنگەکە کە ڕوسیا بەرپای کردووە، هەوڵێکە بۆ سنووردارکردنی بەرژەوەندییە سەرمایەگەری و سیاسی-ئاسایشییەکانی ئەوروپای خۆرئاوا تا بەرژەوەندییە ئاسایشییەکانی خۆی بپارێزێت. گەر لێرەدا ڕەچاوی هاوکێشەی پەیوەندییەکان بکەین، ئەوا دەبێت لەنێو هەمان تۆڕی بەرژەوەندیدا هەروەها گوێ لە دەنگی پوتین بگرین کە دەشێت بەم شێوەیە بیدەینەوە: “کاتێک ئێوە، خۆرئاوا، دەتانەوێت بە هەموو شێوەیەک ئابڵۆقەمان بدەن، بێگومان بن کە ئێمە هاوشێوەی کەروێشک بەرانبەر مار هەڵوێست وەرناگرین، ئەوجا گەر ئەم دراوسێیەمان هەڵوێستی خۆی لەتەک هەڵوێستی ئێوەدا یەکبخات، ئەوا ئێمە بە هێرش وەڵامی دەدەینەوە. ئێمەش وەک ئێوە بەرژەوەندیی نەتەوەیی و ئابووریمان هەیە، ئێمە کەمتر لە ئێوە ئیمپریالیستی نین”.\nپوتین خۆی بە گوتەیەکی (ڕەنگە ڕوسی) هەڵوێستی خۆی و وڵاتەکەی سەبارەت بە تەنگژەی سوریا و هاتنەناوەوەی خۆیان دەربڕی: “هەرگیز جرج نەخزێنیتە نێو سووچەوە”. ئاشکرایە گەر مرۆڤ هەڵمەت بۆ جرجێک بەرێت، ئەو هەڵدێت، گەر مرۆڤ بیخزێنێتەوە نێو قوژبنێکەوە، جرجەکە هەڵمەتی بۆ دەهێنێت: پەلاماری دەدات. ئەمەش پێشانی دەدات کە نەک تەنیا تەنگژەی سوریا، بەڵکو هەروەها جەنگی ئوکرانیاش ئینتەرناسیۆنالییە، بەڵێ دەشێت وەک سەرئەنجامی هەڵپەکانی دەوڵەتانی خۆرئاوا بۆ پتر تەشەنەپێدان و دابینکردنی بەرژەوەندییە ئابووریەکانیان بیسەنگێنین. بێگومان لێرەدا هاوڵاتیانی ئوکراینی زیانیان پێدەگات، وەلێ سەرکردەکانیان، خاوەنفیرماکانیان، بەشدارن لە هۆی ئەو نەهامەتییەدا کە بەسەر ئەواندا هاتووە. هەمووویان بکەرن لەم پەیوەندییانەدا بەبێ ئەوەی هیچ کامیان ڕزگاریخواز و نیازباشی دێمۆکراتی (ی جەختلێکراو) بێت. کەواتە تیۆریی پیلانگێڕی لەم ڕەوشەدا جێی نابێتەوە کە گریمانەی شەیتانێکی بەرژەوەندگەرا دەکات وەک ئاژاوەگێڕی دەرەکی لە نێوخۆی وڵاتێکدا.\nPrevious بیره‌وه‌رییه‌کانی کاکیخۆم.. هیوا ناسیح\nNext کۆپلەیەک و دوو ڕوباعی.. شیعری: نەوزاد بەندی\nڕۆڵی ژنانی كورد له راپه‌ڕینی پێنجی ئاداردا.. ڕه‌سوڵ بۆسكێنی


منداڵبوونی زۆر جوانی و شێوەی خانمان دەگۆڕێت\nنوێترین توێژنەوە دەریدەخات کە قاوە لەم نەخۆشییانە دورتدەخاتەوە\nنیشانە سەرەتاییەکانی توشبوون بە نەخۆشی شێرپەنجەی مێشك\nسودێکی دیکەی چەرەسات ئاشكرادەبێت\nدەتوانیت لەبری دەرمان بە سەرخەوشکاندن چارەسەری ئەم نەخۆشییە بکەیت\nبەپێی ئەنجامی توێژینەوەیەكی پزیشكی دەركەوتووە منداڵبوون كاریگەری لەسەر ڕوخسار و جوانی خانمان هەیە، بەجۆرێك ئەوانەی منداڵیان زۆرە بەزووی جوانییەكەیان لەدەست دەدەن.\nتوێژینەوەكە چەند پسپۆڕێكی زانكۆی باس لە بەریتانیا ئەنجامیانداوە و ئاشكرایان كردووە ئەو ژنانەی دەیانەوێت پارێزگاری جوانێكەیان بكەن، پێویستە خێزانەكەیان بە بچوكی بهێڵنەوە و نەهێڵن لە دوو منداڵ زیاتریان هەبێت.\nپسپۆڕەكان باسیان لەوە كردووە بونی دوو منداڵ دایك بە گەنجی و جوانی دەهێڵێتەوە و درەنگتر نیشانەكانی پیربوونی تێدا دەردەكەوێت، بەڵام ئەوانەی دەبنە خاوەنی منداڵێكی زۆر، لە ناوەڕاستی تەمەنیاندا گەورەتر لە تەمەنی ڕاستەقینەی خۆیان دەردەكەون.\nتوێژینەوەكە لەسەر وێنەی 500 ژن ئەنجامدراوە كە لە ناوەڕاستی تەمەنیاندا بوون، بەڵام كاتێك لێكۆڵینەوە لە ژمارە منداڵەكیانیان كراوە دەركەوتووە ئەوانەی گەنجتر و جوانتر دەركەوتوون خاوەنی منداڵێك یان دوو منداڵ بوون، بەڵام ئەوانە گەورەتر دەركەوتوون زیاتر لە دوو منداڵیان هەبووە.\nپسپۆڕەكان هۆكاری ئەو كاریگەرییەی منداڵبوون لەسەر تەمەن دەگێڕنەوە بۆ كردارێكی ئۆكسانی كە لەكاتی دووگیانبوندا توشی خانمان دەبێت و دەبێتە هۆی زوو پیربوون ئەمە جگە لەوەی خودی دووگیان بوون و شیردانی سروشتی و ئەو ماوەیەی منداڵی تێدا بەخێو دەكرێت هۆكارێكی دیكەی زوو پیربونە.\n4169 جار خوێندراوەتەوە


باسنیوز بۆ ئەمساڵی خوێندن لیستێك بۆ خواردەمەنیەكانی فرۆشگای قوتابخانەکان داندراوە هەواڵی کوردستان\n2019/09/23 | 20:54\nبە پێی ڕێنمایی نوێی وەزارەتی تەندروستیی حکوومەتی ھەرێمی کوردستان کە بۆ قوتابخانە حکومی و ناحکومیەکان نێردراوە، بۆ ئەمساڵی خوێندن بە پێی لیستێکی دیاریکراو خواردەمەنی بە قوتابیان دەفرۆشرێت.\nتەھا محەمەد گوتەبێژی تەندروستیی ڕاپەڕین بە (باسنیوز)ی ڕاگەیاند بە پێی لیستێکی دیاریکراو کە لە وەزارەتی تەندروستییەوە دەرکراوە، پێویستە فرۆشگای قوتابخانەکان خۆیان لە فرۆشتنی چەند خواردن و خواردنەوەیەك بەدوور بگرن، لەوانەش خواردنەوە گازیەکان و خواردنەوە وزە بەخشەکان بە ھەموو جۆرەکانیانەوە، لەگەڵ چپس، هەروەها چەرەزاتی توێکڵدار بە گشتی، لەگەڵ بنێشت، سماق، لیمۆندزی، تەمەرھیندی، نانە قەیسی و ھەموو جۆرە خواردنێك کە لە ڕۆن و زەیتدا سوور بکرێتەوە، ھەروەها هەموو جۆرە نەستەلە و شەکرۆکەیەکی ھاوشێوەی جگەرەش قەدەخەیە.\nهەروەها باسی لەوەش کرد کە بە پێی بڕیارەکەی وەزارەتی تەندروستی، لە کاتی سەردانی لیژنە تەندروستیەکان بۆ فرۆشگای قوتابخانەکان لە بوونی ھەر حاڵەتێکی لەو جۆرە، خاوەنی فرۆشگاکان ڕووبەرووی لێپیچینەوەی یاسایی و دارایی دەبنەوە.\n⋙ ژماره‌ى توشبوانى كۆرۆنا له مه‌كسیك بۆ 1890 كه‌س به‌رزبوه‌وه\n⋙ لە رۆژی نێودەوڵەتی هۆشیاری مین هەرێمی کوردستان؛ مینلابەرێك بەھۆی تەقینەوەی مینەوە گیانیلەدەستدا\n⋙ ژمارەی تووشبووانی کۆرۆنا گەیشتە یەک ملیۆن و 200 هەزار کەس\n⋙ توشبوان بە ڤایرۆسی کۆرۆنا لە عێراق گەیشتە ٨٧٨ حاڵەت\n⋙ ھۆشداری لە خراپی رەوشی تەندروستی تاران دەدرێت\n⋙ به‌ڤیدیۆ.. نامۆ و مازیار كلیپێكى دوێتیان بڵاو كرده‌وه


دوو پرۆژەی سەردەمیانە لە هەولێر جێبەجێ دەکرێن\n28 April 2018 12:07\nدوو پڕۆژە لەنێو بازاڕی ھەولێر جێبەجێ دەکرێت، بەڕێوەبەری شارەوانیی یەكی ھەولێریش دەڵێ، بە بڕی نزیكەی دوو ملیار دینار، بازاڕی ئیسكان و قەیسەریی ھەولێر دەكەنە بازاڕی سەردەمیانە.\nئەندازیار مەریوان شوانی، بەڕێوەبەری شارەوانیی یەك لە ھەولێر، راگەیاند: "دوو پڕۆژەی پەرەپێدانی بازاڕی ھەولێر جێبەجێ دەكرێن، كە یەكەمیان نۆژەنكردنەوە و پەرەپێدانی بازاڕی ئیسكانە، كە بازاڕێكی بەنێوبانگی شاری ھەولێرە و بە بڕی 500 ملیۆن دیناری عێراقی، سەرۆكایەتیی شارەوانیی ھەولێر لە ڕێگەی بەڕێوەبەری شارەوانیی یەكەوە ھەڵدەستێ بە نۆژەنكردنەوە و رێكخستنی بازاڕی ئیسكان، كە دەبێتە بازاڕێكی سەردەمیانە و بڕیارە بە سێ قۆناغ پڕۆژەكە جێبەجێ بكرێت، كە پێك دێت لە خاوێنكردنەوەی ئاوەڕۆ و نەھێشتنی ئاو لەنێو بازاڕەكە و دواتر كۆنكرێت و قیرتاوكردنی بە شێوەیەك وەك بازاڕی گەورەی ھەولێر یەك دیمەنی جوانی ھەبێت و ھەموو عەرەبانەی نێو بازاڕەكەیش بە شێوەی كەپر رێك دەخرێن".\nبەڕێوەبەری شارەوانیی یەكراشیگەیاند، بە تەواوبوونی پڕۆژەكە، ھەم دەبێتە بازاڕێكی سەردەمیانە و ھەم دیمەنێكی جوان بە شاری ھەولێر دەبەخشێت، جگە لە لایەنی خزمەتگوزاری كە ھەموو بازاڕی ئیسكان بە سیستمێكی پێشكەوتووی كامێرا پێكەوە دەبەسترێتەوە و ئیدی بۆ ئەنجامدانی تاوانیش كۆنتڕۆڵ دەكرێت، كە بڕیارە ئەمڕۆ شەممە پڕۆژەكە بكەوێتە واری جێبەجێكردنەوە.\nلە بارەی پڕۆژەی دووەم، شوانی راگەیاند: پڕۆژەی جوانكاری و پەرەپێدانی بازاڕی قەیسەریی ھەولێرە، پڕۆژەی قەیسەریی ھەولێر، پڕۆژەیەكی فراوانە و لە ئێستادا دەستی پی َكردووە، قەیسەری وەك بازاڕێكی ھاوچەرخی كوردستان و ھەولێر، زیاتر جێگەی گرینگیی ئێمەیە و بە گوژمەی زیاتر لە یەك ملیار دینار گۆڕانكاریی تێدا دەكرێت، لەگەڵ تەواوبوونی بازاڕی گەورەی ھەولێر، دەچێتە قۆناغێكی دیكەوە لە جوانكاری و قەیسەرییش دەبێتە بازاڕێكی نموونەیی كوردستان.


كۆمسیۆنی باڵای سەربەخۆی هەڵبژاردنەكانی عێراق كاتی بانگەشەی دیاریكرد - ئاوێنه\nكۆمسیۆنی باڵای سەربەخۆی هەڵبژاردنەكانی عێراق كاتی بانگەشەی دیاریكرد\nلەراگەیەنراوێكیدا كۆمسیۆنی باڵای سەربەخۆی هەڵبژاردنەكانی عێراق كاتی بانگەشەی دیاریكرد، داواش لەهەمو لیست‌و قەوارەكانی بەشدار لەهەڵبژاردنی ئەنجومەنی نوێنەرانی عێراق دەكات پابەندی یاسا‌و رێنماییەكانی كۆمسیۆن بن.\nئاوێنە: ئەمرۆ “سێ شەممە” كۆمسیۆنی باڵای سەربەخۆی هەڵبژاردنەكانی عێراق رایگەیاند رۆژی 10-4-2018 یەكەم رۆژی دەستپێكردنی بانگەشەی هەڵبژاردنەكانی ئەنجومەنی نوێنەرانی عێراق دەبێت كەوا بریارە رۆژی 12-5-2018 ئەنجام بدرێت، هەروەها ئاماژەی بەوەشكردوە سەرلەبەیانی رۆژی 11-5-2018 دواین رۆژی بانگەشەی هەڵبژاردن دەبێت.\nكۆمسیۆنی باڵای سەربەخۆی هەڵبژاردنەكانی عێراق، داوا لەهەمو لیست‌و قەوارە‌و هاوپەیمانیەكانی بەشدار لەهەڵبژاردنەكان دەكات پابەند بن بە رێسا‌و یاساكانی كۆمسیۆنەكەیانەوە، هۆشداریش دەدات بەوەی لەكاتی بونی هەر سەرپێچییەك لێپرسینەوە دەكەن.


دوای هەشت مانگ چین یەکەمین حاڵەتی گیان لەدەستدان بە ڤایرۆسی کۆرۆنا تۆماردەکات\nدوای هەشت مانگ ڕۆژی پێنجشەممە چین یەکەمین حاڵەتی گیان لەدەستدانی بە ڤایرۆسی کۆرۆنا تۆمارکرد، ئەمەش لەکاتێکدایە وڵاتەکە هەوڵدەدات دووبارە کۆنتڕۆڵی بڵاوبوونەوەی پەتاکە بکات لەکاتێکدا ئامادەکاریی دەکات بۆ گەیشتنی شارەزایانی ڕێکخراوی تەندروستی جیهانی.\nلیژنەی تەندروستی نیشتیمانی چین وتی حاڵەتی گیان لەدەستدانەکە لە کەرتی خەبی لە باکووری وڵاتەکە تۆمارکراوە. بەبێ ئەوەی هیچ وردەکارییەکی دیکە بدات. لە ماوەی ڕابردوودا چین داخستنی گشتی لە ژمارەیەک لە شارەکانی ئەم کەرتە ڕاگەیاند کە ڤایرۆسی کۆرۆنا دووبارە تیایدا بڵاوبۆتەوە. دوایین حاڵەتی گیان لەدەستدان بەهۆی ڤایرۆسەکەوە لە چین لە مانگی 5 ی ساڵی 2020 دا تۆمارکرا.\nچین کە سەرچاوەی سەرهەڵدانی ڤایرۆسی کۆرۆنا بوو لە کۆتایی ساڵی 2019 دا بە دیاریکراوی لە شاری وهان، توانیویەتی تا ڕادەیەکی بەرچاو کۆنتڕۆڵی پەتاکە بکات.\nبەڵام لەم هەفتانەی دواییدا لە کۆمەڵێک شاری چین هەندێک حاڵەتی توشبوون بە ڤایرۆسەکە تۆمارکرا، ئەمەش کاربەدەستانی ناچار کرد ڕێوشوێنەکانی کەرەنتین کردن بگرنەبەر، لەگەڵ ئەوەشدا کۆتوبەندی خستە سەر جوڵەی هاوڵاتیان و دەستیکرد بە هەڵمەتێکی بەرفراوانی پشکنین کە 10 ملیۆن خەڵکی گرتەوە.\nلە ئێستادا نزیکەی 200 ملیۆن کەس لە باکووری وڵاتەکە لەژێر ڕێوشوێنی داخستنی گشتیدان.\nئەم تۆمارکردنی حاڵەتانەش هاوکاتە لەگەڵ گەیشتنی شارەزایانی ڕێکخراوی تەندروستی جیهانی بۆ شاری وهان، مەبەست لە سەردانەکەشیان لێکۆڵینەوەیە لە دامەزراوەی ڤایرۆسی کۆرۆنا لە شارەکەدا، بەڵام پێش ئەوەی دەستبەکار بن، بۆ ماوەی دوو هەفتە کەرەنتین دەکرێن.\nشاندەکەی ڕێکخراوی تەندروستی جیهان لە 11 زانای دانیمارک و بەڕیتانیا و هۆڵەندا و ئوستڕاڵیا و ڕوسیا و ڤیێتنام و ئەمەریکا و ئەڵمانیا و قەتەڕ و ژاپۆن پێکهاتوون.


پاسکیلەکەی مسیۆ ئولۆ – sulyon.com\nپاسکیلەکەی مسیۆ ئولۆ\nSînema June 16, 2021\nلە ساڵانی دوای جەنگی جیهانی[ـی دووەم] سەروکارمان لەگەڵ سێ پاسکیلی مانادار هەیە. پاسکیلی یەکەم تایبەتە بە کارەکتەری سەرەکیی فیلمی پاسکیلدز. لە فیلمەکەی دێسیکا پاسکیل تاکە ئیمکانی زیندوومانەوەی ئەنتۆنیۆیە. کاتێک لە درێژەی چیرۆکەکەدا پاسکیلەکەی دەدزن ئیتر هیچ دۆخێکی شیاوی [لە ژیاندا] بۆ نامێنێتەوە. پاش دزینی پاسکیلەکە یا دەبێت چاوەڕوانی مەرگ بکات یاخود دەستبکات بە تاوانکاری. ئەنتۆنیۆ ڕێگەی دووەم هەڵدەبژێرێت. ئەو ئیمکانێکی تر دەدزێنێت، بەڵام بەپێچەوانەی دزی پاسکیلەکەی خۆیەوە یەکسەر دەگیرێت. دێسیکا ڕووبەڕووبوونەوەیەکی پۆزەتیڤانەی لەگەڵ پاسکیل هەیە: بەبێ پاسکیل خۆشبەختی نامومکینە.\nلە هەمان سەردەمی دێسیکا لە ئیتاڵیادا کە جیهان لەبەردەم لەدەستچوونی پاسکیلەکان بوو، ساموێل بێکێت لە فەڕەنسا خەریکی گێڕانەوەی جیهان بوو لە پاش نەمانی پاسکیلەکانەوە. نووسەرە ئێرلەندییەکە دوای چەندین ساڵ لە بێدەنگی و گۆشەگیری سێینە گەورەکەی خۆی (مۆلی، مالۆن دەمرێت و ناوهەڵنەگرەکە) لە ئاپارتمانەکەی لە پاریس، دەنووسێت. هەر بەو جۆرەی هیو کێنەر ئەوە دەستنیشان دەکەن کە ئەم سێ کتێبە لە لەدەستچوونی پاسکیلێک شێوەی وەرگرتووە؛ پاسکیلێک کە بوونێکی دەرەکیی نییە؛ ساڵانێک لەمەوبەر ون بووە و ئێستا تەنیا لە یادەوەریی کارەکتەرەکان زیندووە. یەکەمین کارەکتەری سێینەکە، مۆلوی، باس لەوە دەکات کە ڕۆژانێک پاسکیلسواریی دەکرد و پاسکیللێخوڕین مرۆڤەکانی دڵخۆش دەکرد و خوشبەختیی مرۆڤەکان بوو. لەگەڵ لەدەستچوونی پاسکیلە کە تەواوی بەڵاکانی دواتر یەک لە دوای یەک بەسەر ئەودا دێن: وشکبوونەوەی قاچێکی، قاچەکەی تری کورت دەبێتەوە، بڕینی پەنجەکانی قاچ، خشان لەسەر زەوی، بە سنگەخشکێ خۆڕاکێشان و لە کۆتاییدا کەوتنە ناو چاڵێکەوە و سکونەتی ئەبەدی. لە ڕۆمانی مالۆن دەمرێت هەروەک خەونێکی سڕاوە لە جیهانێکدا دووبارە پاسکیل لەلایەن مالۆنەوە دروستدەکرێتەوە و سەرئەنجامیش لە ڕۆمانی ناوهەڵنەگرەوەکە، کۆتا سێینەی بێکێت، ئیتر هیچ باسوخواسێکی پاسکیل لە ئارادا نییە و هەر لە سەرەتاوە سەر بە چاڵێکی تاریکە، لێرەدا تەنانەت وێناکردنی خۆشبەختی (پاسکیل)ـیش نامومکینە. بۆ بێکێت مرۆڤی پاسکیلسوار سیمبولی کەماڵێتیی وجودی بوونەوەرێکە؛ نیشانەیەک لە هاوسەنگیی نێوان عەقڵ و جەستە. بە گومانی ئەو مرۆڤ هەر لە فیتڕەتەوە نووقسان و نەشیاوە و هەر لەبەر هەمان هۆکارە دەبێت مرۆڤ بە مەکینەیەکی دەرەکی ببەستینەوە و یەک مرۆڤ-پاسکیل دروستبکرێت (هیو کێنەر[ڕەخنەگری ئەدەبی] ناوی سێناتوری دیکارتی لەم مەخلوقە دەنێت). بێکێت دەڵێت مرۆڤی دیکارتی کە بە بەردەوامی بێ پاسکیل بێت بە تاڵەمووەیەک لەگەڵ ئاژەڵێکی سەرەمەرگ جیاوازیی هەیە.\nو لە کۆتاییدا پاسکیلی سێیەم تایبەتە بە مسیۆ ئولۆ. جیهان بۆ دێسیکا لە ساتی لەدەستدانی پاسکیلە و بۆ بێکت لە سەردەمی دوای لەناوچوونی پاسکیلە. بەڵام بۆ ژاک تاتی جیهان هێشتا لە نیعمەتی پاسکیل دەرگیرە. تاتی ساڵێک دوای فیلمی پاسکیلدز یەکەمی فیلمی درێژی خۆی بە ناوی ‘ڕۆژی جەژن’ دروستدەکات؛ کاتێک بە بەردەوامی سواری پاسکیل ببین هەموو ڕۆژێک جەژنە. بەختەوەری نە لەدەستچووە (بیکێت) و نە لە سەروەختی لەدەستچوونە (دێسیکا): بەختەوەری هەر لێرەیە؛ نزیک مسیۆ ئولۆ.\nبەختەوەری نە شتێکە و نە حاڵەت و دۆخێکە. ئیحساسی ساتێکە کە بە ڕیزبوونی سیحراویی تەواوی دۆخەکان و جیهانی جیاواز شکڵ دەگرێت. منداڵ هەست بە بەختەوەری ناکات چونکە وا گومان دەبات تەنیا گەورەکان دەتوانن بە بەختەوەری بگەن (خۆشبەختی لە داهاتوودا مومکینە). بەڵام کاتێک گەورە دەبێت خۆی بە بەختەوەر نابینێت چونکە ئێستا بەختەوەری بۆ ئەوە بابەتێکە پەیوەندیی بە سەردەمی منداڵییەوە هەیە (بەختەوەری تەنیا لە ڕابردوودا مومکینە). خۆشبەختی و بەختەوەری تەنیا لە شوێنێکە هەست پێدەکرێت کە مناڵی و گەورەیی، ڕابردوو و ئایندە و تەواوی جیهانی ناهاوکات بە هاوکاتێتی ئەزموون بکرێن. پاسکیل ئیمکانی بەختەوەریی چەند ساتێکی کورتمان پێدەبەخشێت، چونکە لە توانایدایە ڕابردوو و ئایندەمان لە یەک شوێندا کۆبکاتەوە. فرانسوا سۆلاژ دەنووسێت: مناڵ بە پاسکیلەوە ئەو خەونە دەبینێت کە لە شوێنێکی دیکەیە، کەسێکی ترە و لە دنیای ئازادیی مرۆڤە گەورەکاندا ئامادەیی هەیە. لە لایەکی دیکەوە کەسێکی باڵق و گەورەش بەسەر پاسکیلەوە خەیاڵ دەکات گۆڕاوە بە منداڵێک؛ منداڵییەکی بێ هیچ ڕەنج و ئازارێک، منداڵییەکی خەیاڵی کە لە خەونی کەسە بەتەمەنەکاندا بوونی نییە”.\nبەسەر پاسکیلەوە خەون دەبینین؛ نە خەونی خۆمان و نە خەونی کەسێکی تر. بەڵکوو خەونی خۆمان کاتێک گۆڕاوین بۆ کەسێکی تر. منداڵیمان لە گەورییدا و گەورەییمان لە منداڵیدا. بەهۆی پاسکیلەوە نە لەگەڵ خۆمان ئاشناین نە بێگانە؛ و هەر لەم ڕەهەندەوەیە لە مسیۆ ئولۆ دەچین. میشێل شیون: “مسیۆ ئولۆ جۆرێک لە وەهمی ئاشنا و نزیکتان پێدەبەخشێت بەبێ ئەوەی خۆتان بتانەوێت هاوڕێیەکی نزیکی ببن. ئەم وەهمە تا ڕادەیەکە کە لە فیلمەکانی تاتی چەندین کارەکتەر گومانی ئەوە دەبەن کە پیشووتر مسیۆ ئولویان لە شوێنێکی دی بینیووە و ئەویان لەگەڵ کەسێکی تر لێ تێکەڵ دەبێت.” پاسکیلیش هەمان هەستی هەیە: ئەو بەسواری پاسکیلەوە نە لەگەڵ خۆی بێگانەیە و نە خودی خۆی دەناسێت. تەنیا هەست دەکات پیشووتر خۆی لە شوێنێکی دیکە بینیووە: وەک کەسێک کە چەندین جار لەسەر شەقام ڕووبەڕووی خۆی ببێتەوە. مەگەر دڵخۆشی و بەختەوەری هەر ئەم ئیحساسە نییە؟\nدیمەنەکانی پاسکیلسواری لەسەر پەردەی سینەما بەگشتی نیشانەی جۆرێک لە بەختەوەریی لەدەستچووە یا خەریکە لەناو دەچێت. ئایا کەسێک هەیە دڵخۆشیی ڕووخسارە دەمبەخەندەکەی ستیسوکو هارای بە سواری پاسکیلەوە لە فیلمی کۆتایی بەهاری ئۆزو لەبیر نەمابێت؟ لە فیلمی سەرسامییەکانی ژیان لە دەرهێنانی کلۆد سوتە، ڕۆمی شنایدەر و میشل پیکولی تەنیا کاتێک بەسواری پاسکیلەوەن دڵخۆش دەردەکەون. پاسکیل بۆ ئەوان ئامێری ژیانە لە کاتێکدا ئۆتۆمبێلێک وەک ئامێری مەرگ کار دەکات؛ پیکولی کاتێک سواری ئۆتۆمبێل دەبێت دەکەوێتە ناو تەڵەی مەرگەوە. ئەم دوالیزمەی پاسکیل-ئۆتۆمبێل و ژیان-مەرگە لە زۆر فیلمی دیکەدا دووبارە دەبێتەوە. لە فیلمی گولـلەیەک لە سەری جان وو، دوو دۆست لە سەردەمی لاوێتییان لە دیمەنی کۆتایی فیلمەکە بە ئۆتۆمبێل نیازی کوشتنی یەکتریان هەیە لە کاتێکدا لە دیمەنی سەرەتای فیلمەکە، ڕێک لە هەمان ئەو شوێنەی وا ئۆتۆمبێلەکە لێدەخوڕن، بەخۆشەویستییە پاسکیل لێدەخوڕن. خەونی ئۆتۆمبێل و ماتۆڕسکیلێت ڕوئیایەکی توندوتیژ، ئیرۆتیک و بە زەڕوورەتی وابەستەیە بە ڕوئیای مەرگەوە (مەرگی جەیمز دین، لە فیلمی پێکدادانی کرانینبێرگ)، لەکاتێکدا ڕوئیای پاسکیل ڕوئیایەکی ئارام، ئاشقانە و هەمیشە پەیوەستە بە ڕوئیای ژیانەوە. خەونی شەوان، داهێنانی پاسکیل لە سەردەمێکی زۆر دێرین کە بۆ چەندین سەدە دەگەڕێتەوە. خەونی دڵخۆشی، خەونی گەیشتنی هەواڵ یاخود نامەیەک، خەونی هاتنی پۆستەچی: خەونێک کە لە سینەمادا و بەهۆی مسیۆ ئولۆوە دۆزرایەوە.\nتاتی وەک زۆرێک لە کۆمیدیانە گەورەکانی سەردەمی سینەمای بێدەنگ، چێژێکی وا لە ئۆتۆمبێلەکان نابینێت. تاتی ئۆتۆمبێلەکانی خۆشناوێت نەک لەبەرئەوەی خراپ ئیش دەکەن، بەڵکوو تەواو بەپێچەوانەوە، لەبەر ئەوەیە زۆر بەباشی ئیش دەکەن. سێرژ دێنەی: “لە فیلمەکانی تاتیدا ئێمە بە باشی و ڕێکوپێکیی کارکردنی شتەکان پێدەکەنین.” تەنیا ئامێرێک تاتی پەیوەندیی لەگەڵیدا هەیە، پاسکیلە. پاسکیل جۆرێکە لە نا-ئامێر: واتا بەجۆرێک دروستکراوە کە ئامێربوونییەکەی دەشارێتەوە و خۆی وەک ئەندامێکی سرووشتی لە جەستەی پاسکیلسوار جێدەکاتەوە. وەک ئەوەی هەمووکات پاسکیل بوونی هەبووبێ؛ تەنانەت بەر لە سەردەمی مۆدێرن و شۆڕشی پیشەسازی و میکانیکی. جۆرێک لە جووڵە و ڕیتم لە لێخوڕینی پاسکیلدا هەیە کە وەک بڵێی پاسکیلسوارەکەی بە شێوەیەکی نهێنی و شاراوە ئاگاداری هەموو جووڵەی گەردوون و کاکێشانە. کاتێک بەسواری پاسکیلەوە پایدەر لێدەدەین هەستدەکەین وزەی ماسوولکەی قاچمان داخڵی سیستەمێکی گەورەی گشتەکی بووە کە ئەرکەکەی بریتییە لە پاراستنی هاوسەنگی و وزەی بوون.\nپاسکیل تەنیا ئامێرێک نییە لە جیهاندا بەڵکو ئامێرێکە کە بە پایدەرێک بە جیهان دەگەڕێین. هەر لەم ڕووەوەیە مسیۆ ئولۆ پاسکیلەکەی خۆی خۆشدەوێت. ئەو بەبێ پاسکیلەکەی بوونێکی ناکامڵە و تەنانەت بە سەختیش دەتوانێت بەڕێگادا بڕوات. هەندێک کات ئەو زیاد لە ڕادە خۆی بەرز دەکاتەوە، بەجۆرێک هەنگاو دەنێت وەک ئەوەی لەبەردەم کەوتنە ناو چاڵێکدا بێت (چاڵی بیکێتی)! (کاتێک ئەو بە شتێکی سەیر یاخود شوێنێک دەگات بەخێرایی ئەندازەی هەنگاوەکانی کەم دەکاتەوە). ئەو خودی خۆی کامل نییە و تەنیا بە پاسکیلەکەیەوە کامڵ دەبێت. ئولۆ لەگەڵ پاسکیلەکەی دڵخۆشە؛ هەروەک سانتوری دیکارتیی بیکێت و ئەو دزەی کە پاسکیلەکەی ئەنتۆنیۆی دزی.\nئایا دەشێت فیلمێک دروست بکرێت کە تێیدا هیچ خراپە و مەترسییەک لە چیرۆکەکەیدا نەبێت و هەمووشتێک و هەمووکەس لە سەرەتاوە تا کۆتایی فیلمەکە خۆشبەخت و دڵخۆش بن؟ بێگومان شتێکی لەم جۆرە مومکین نییە تەنیا لە جیهانی ژاک تاتیدا نەبێت. تەنانەت دەوڵەمەندەکانی سەردەمی هاتنی ئۆتۆمبێلە پڕ لە دەردیسەریی فیلمەکانی کە ئەو زۆر ڕەخنەی لێدەگرێت، نیشانەی خۆشبەختییان تێدا بەدی دەکرێت. هیچ سەرئێشەیەک لە چیرۆکەکەدا ناتوانێت شوێنپێی دڵخۆشیی لە سیمای ئەوان بسڕێتەوە. خودی تاتی لە فیلمەکانیدا، بەپیچەوانەی کۆمیدیانە بێدەنگەکان، هیچ کاتێک سەرئێشە و دەردەسەرییە نانێتەوە. ئەو تەنیا بە تەنیشت دەردەسەرییەکان تێدەپەڕێت و وەک هەڵەتێگەیشتنێکی جیهان لێی دەڕوانێت؛ بێگومان هەڵەتێگەیشتنێک کە بۆ خراپە و مەترسی ناگۆڕێت و لەهەمان ساتی بەهەڵەتێگەیشتندا بەشێوەیەکی لەسەرخۆ و دۆستانە لەناو دەچێت.\nلە سینەمای ژاک تاتی مرۆڤ و شتەکان نە ئەوەندە لێمانەوە نزیکن و نە ئەوەندەش دوورن لێمانەوە. تەواوی ڕووداوەکان لە ساتێکی جادووی ڕوودەدەن. کارەکتەرەکانی تاتی جێگر نین و تەنانەت لە کاتی تەنیاییشدا لەگەڵ خۆیاندا شتێک دەڵێن. لەلایەکی دیکەوە ئەوان وەک کارەکترەکانی دیکەی سینەما قسە ناکەن و دیالۆگەکانیان ناڵێنەوە (ئەوان نە کارەکتەری سینەمای بێدەنگن و نە سینەمای ئاخێوەری و دەنگ؛ نە مناڵن و نە گەورەن). خودی تاتیش نە قسە دەکات و هەرگیزیش بێدەنگ نابێت. ئەو پایپەی بە دەمییەوە دەیبینین بەهانەیەکە بۆ قسەنەکردنەکەی. نە بە بێدەنگی و نە بە وشە ناگەین بە دڵخۆشی، چونکە ئەم دوانە تەنیا هەڵەتێگەیشتنێکە کە جیهان دروستی کردووە. بەختەوەری تەنیا لە چرپەکان و ئاوازەکان خۆی بەیان دەکات. لەم ڕووەوە ئەوە تەنیا کارەکتەرەکانی تاتی نین کە دڵخۆشن، بینەرانیش لە سەیرکردنی فیلمەکانی ئەو ئەزموونی ئەم دڵخۆشییە دەکەن. ئێمە هەرگیز لە کاتی سەیرکردنی فیلمەکانی تاتی بە دەنگی بەرز و قاقا پێناکەنین. بە ئارامترین شێوە زەردەخەنەیەکی نادیار دەکەین و جیهانیش، بێئەوەی ویقار و ڕێزی لەدەست بدات بە تەواوتی جیهان بەدەستەکانمان دەگوشین، وەک کەسێک کە سواری پاسکیل بووە، وەک کەسێک کە بە بەختەوەری گەیشتووە.\n بوونەوەرێکی ئەفسانەیی یۆنانی کۆنە کە لە سکەوە تا سەر مرۆڤە و بۆ خواریشەوە لە ئەسپە.


دە ساڵە لە چاوەڕوانی دۆزینەوەی منداڵە تەمەن دوو ساڵانەکەی دایە\nOzhin Ramadhan Salih | 20.07.2021\nکەرکووک – AA\nدایکی ئایە بەچاوی پڕ فرمێسکەوە چیرۆکی ونبوونی ئایە بۆ ئاژانسی ئانادۆڵو گێڕایەوە و گوتی: "دەساڵ بەرلە ئێستا و لەکاتژمێر ھەشت و نیوی بەیانی یەکەم رۆژی جەژنی ساڵی ٢٠١١ جلی جەژنمان لەبەر ئایە کرد و رازاندمانەوە و لەگەڵ ھاوڕێی و ھاوتەمەنەکانی لەپێش دەرگای ماڵی خۆمان یاری دەکرد و لەناکاو دیار نەماو ونبوو. یەکسەر پەیوەندیمان بەباوکییەوە کرد و دەستمان بەگەڕان بەدوایدا کرد و دە ساڵە ئێمە بەدوایدا دەگەڕێین و ھیچ ئەنجامێکیشی نییە و ھیچ کەس سۆراخی ئایە نازانێ".\nدایکی ئایە گوتیشی: "ونبوونی ئایە لەیەکەم رۆژی جەژنی قوربانبوو بۆیە لەگەڵ ھاتنی جەژنی قوربان من بێ تاقەت و دڵتەنگەبم و ئەو ساتەم دەکەوێتە بیر کە بەجلوبەرگی جەژنەوە ئایەیان لەپێش ماڵی خۆمان برد و تائەم ساتەیش تامەزرۆی بینینێکی ئایەگیانم و لەھیچ شوێنێک نییە. بەھۆی بێ تاقەتیمەوە نەمتوانی و دڵم نەھات جلوبەرگی جەژن بۆ منداڵەکانی ترمان بکەم لەکاتێکدا ئایە دور لەئێمە جەژن دەکات".\nجەلیل وەلی باوکی ئایە کە دەساڵی تەمەنی بۆ گەڕان بەدوای کچەکەیدا تەرخان کردووە دڵە پڕ حەسرەتەکەی بۆ ئاژانسی ئانادوڵو دەکاتەوە و دەڵێت: "ئەوکاتەی من سەرقاڵی سەردانی ماڵی خزم و دراوسێکان بووم، پەیوەندییان پێوە کردم و پێیان گوتم کە ئایە ونبووە، منیش بەپەلە گەڕامەوە و دەستمکرد بەگەڕان بەدوای ئایەدا و ئەوە ئێستا دە جەژن بەسەر ونبوونی تێپەڕ دەبێت و من ھەر دەگەڕێم و ھەر ئایەم نەدۆزیوەتەوە".\nباوکی ئایە گوتیشی: "لەپێش دەرگای ماڵی خۆمان ئایەیان لێمان سەند و نەیانھێشت جەژنمان لەگەڵ بکات و ھەموو جەژنێکیشیان لێ کردین بەپرسە و گریان و برین و مەگەر گەڕانەوەی ئایە ئەو برینەی دڵمان ساڕێژ بکات".\nحەسرەتی ئەم خێزانە نەبوونی ھیچ دەنگۆیەکە لەسەر ئایەی کچیان و سەرجەم شارەکانی عێراق و بەشێک لەوڵاتانی دراوسێی عێراقیان بۆ گەڕان بەدوای ئایەدا کردوە بەڵام تا ئەم ساتە ھیچ دەنگۆیەک لەسەر ژیانی نییە.\nهەرێمی کوردستان.. سێ هەزار و ١٤٩ تووشبووی کۆرۆنا تۆمارکرا\nئه‌مریكا به‌هۆی كۆرۆناوه ناوی ١٦ وڵات و دوورگه‌ی خسته لیستی "وڵاتانی زۆر مه‌ترسیدار"\nتوركيا.. ٢٢ هەزار و ٨٩٨ حاڵه‌تی تووشبوون و ٩١ گیان له‌ده‌ستدان به كۆرۆنا تۆماركرا\nئێران.. ژمارەیەکی پێوانەیی نوێی لە توشبوون بە پەتای کۆرۆنا تۆمار کرد\nهەرێمی کوردستان.. ١٩ كه‌سی دیكه به كۆرۆنا گیانیان له‌ده‌ستدا\nئۆپەراسیۆن بۆسەر داعش لە کەرکووک\nکەرکووک.. رێکخراوی "İHH"ی تورکی گۆشتی قوربانی دابەشکرد


گۆڕانکاری لە پێنج پۆستی بەڕێوەبەری گشتیی دهۆک دەکرێت - اخبار العراق\nاخبار العراق » كوردى » گۆڕانکاری لە پێنج پۆستی بەڕێوەبەری گشتیی دهۆک دەکرێت\nگۆڕانکاری لە پێنج پۆستی بەڕێوەبەری گشتیی دهۆک دەکرێت\nبە بڕیارێکی ئەنجوومەنی وەزیرانی هەرێمی کوردستان دوای نزیکەی چوار ساڵ گۆڕانکاری لە پۆستی پێنج بەڕێوەبەری گشتیی بەڕێوەبەرایەتییەکانی پارێزگای دهۆک دەکرێت و بڕیارە لە چەند رۆژی داهاتوو دەستبەکاربن.\nفەهیم عەبدوڵڵا، سەرۆکی ئەنجوومەنی پارێزگای دهۆک بە تۆڕی میدیایی رووداوی راگەیاند: ” بڕیاری دەستبەکاربوونی پێنج بەڕێوەبەری گشتی بۆ پێنج بەڕێوەبەرایەتیی پارێزگای دهۆک گەیشتە دهۆک و، بڕیارە لە چەند رۆژی داهاتوو دەستبەکاربن”.\nسەرۆکی ئەنجوومەنی پارێزگای دهۆک ناوی ئەو بەڕێوەبەرە نوێیانە ئاشکرا دەکات و دەڵێت، هەریەکە لە ( دیار بەحری، بەڕێوەبەری گشتی شارەوانی دهۆک، کوردۆ ئیحسان، بەڕێوەبەری گشتی وەبەرهێنان، عومەر عەلی، بەڕێوەبەری گشتی پەروەردە، شیراز حەمید، بەڕێوەبەری گشتی چاودێری کۆمەڵایەتی و ژیان مستەفا، بەڕێوەبەری گشتی شەهیدان و ئەنفالکراوان) لەلایەن ئەنجوومەنی وەزیرانی هەرێمی کوردستان بڕیاری دەستبەکاربوونیان دراوە.\nسەبارەت بە چۆنییەتی دەستنیشانکردنی ئەو بەڕێوەبەرانە، فەهیم عەبدوڵڵا دەڵێت، بۆ هەر یەک لەو بەڕێوەبەرایەتییانە سێ ناو لەلایەن پارێزگاری دهۆک بۆ ئێمە هاتبوون، هەرسێ ناو لەلایەن ئێمەوە پەسندکران و دواتر بۆ ئەنجوومەنی وەزیران رەوانەکران و لە ئەنجوومەنی وەزیران یەکێک لەو سێ ناوانە دەستنیشانکران.


خدر خزری – شەهید\nهاورێ خدر خزری ناسراو به خدره‌سوور ساڵی 1954 له شاری قاره‌مان په‌روه‌ری مه‌هاباد. له دایک بوو ،له ته‌مه‌نی حه‌وت ساڵی ده‌ستی به خوێندن کرد ، هه‌ر له‌و ساڵه‌دا بوو که کاک موسا باوکی کاک خدر کۆچی دوایی کرد .\nخدره‌سوور به هۆی ده‌س ته‌نگی بنه‌ماڵه‌که‌ی ناچار بوو له ده‌ورانی خوێندنی ناوه‌ندی دا ده‌ست به کارو کاسپی بکات . سه‌ره‌رای ئه‌و کۆسپ و له مپه‌رانه‌ی سه‌ر رێگای ژنانی ، هیچ کات له‌خوێندنه‌که‌شی دوا نه که‌وت . دوای وه‌رگرتنی دیپلۆمی ئاماده‌یی و ته‌واو کردنی دوو ساڵ سه‌ربازی ، وه‌ک مامۆستای قوتابخانه له ناوچه‌ی ئالانی سه‌رده‌شت ده‌ستی به ده‌رس گوتن کرد. ژیانی دێهاتی و ئاشنایی خدره‌سوور به ژیانی دواکه‌وتویی زه‌حمه‌تکێشانی کوردستان ، شاهیدی زوڵم و زۆری ده‌سه‌ڵاتدارانی رێژیمی شا سه‌باره‌ت به خه‌ڵکی کوردستان ، هه‌ستی ئازادیخوازی و نیشتمانپه‌روه‌ری له بیرو هۆشی ئه‌م لاوه خوێنگه‌رمه دا و هه‌ستی شۆڕشگێرانه‌ی زیاتر بێزاری له‌و رێژیمه دا په‌ره‌ی ده‌ستاند . هه‌ر بۆیه‌ش له شۆڕشی سه‌راسه‌ری گه‌لانی ئیران ساڵه کانی 79ـ1978 چالاکانه له زۆربه‌ی رێپێوان و خۆپێشاندانه‌کانی شاره‌کانی بانه ، سه‌رده‌شت مه‌هاباد دا به‌شداری کرد .\nساڵی 1981 کاک خدره سوور ره‌سمه‌ن په‌یوه‌ندی به حیزبی دێموکراتی کوردستانه‌وه گرد . وه‌ک پێشمه‌رگه‌یه‌کی ساده له لکی 3ی هێزی پێشه‌وا ده‌ستی به تێکۆشانی حیزبی کرد. هاورێ خدره سوور به هۆی کارلێهاتویی و ئازایه‌تی توانی پله‌کانی به‌رپرسایه‌تی به په‌له تێ په‌ر بکات . ساڵی 1981کرا به سه‌رده‌سته ، ساڵی1982 کرا به جێگری لکی 3 ، ساڵی1983کرا به فه‌رمانده‌ری لکی3 ، ساڵی1985 کرا به جێگری هێزی پێشه‌وا ، سه‌رنجام ساڵی 1986 بوو به فه‌رمانده‌ری هێزی پێشه‌وا و ئه‌ندامی کۆمیته‌ی شارستانی مه‌هاباد .\nلە یادی فەرماندەى شەهید خدرە سووردا\nئەگەر هاتی تێنەگەیشتم کێ بوو هات، ئەگەر رۆیشتی زانیم کێ بوو رۆیشت.\nپڕ بە دڵ هاوار دەکەم، پڕ بە دڵ بانگ دەکەم و فرمێسکت بۆ دەڕێژم تا تەواوی دنیا گوێی لێ بێ و ئاگادار بێ چەندە بیرت دەکەم…!! بیرت دەکەم… بیرت دەکەم!!\nدەمێک بوو چیاکانی کوردستان بەرزتر لە جاران دەبینران، دەمێک بوو دارو درەخت و سەوزاییەکانی ئالانی سەردەشت و ناوچەکانی موکریان و بۆکان زیاتر لە جاران گەشابوونەوە، دەمێک بوو ناوی پیرۆزت کەوتبووە سەر زمانی منداڵانی هەژاری کوردستانی شەڵاڵ لە خوێنم، دەمێک بوو باڵندەکان بە دیتنت، چریوە چریوی شادیان لە ئاسمانی کوردستان دا دەخوێند، دەمێک بوو منداڵ و پیرو لاوی کوردستان خەم و خەفەتی خۆیان دابوو بە خۆشەیستیی تۆ، دەمێک بوو دوژمنی ددانگڕی کوردستانم بە عەمەلیاتە گەڵاڵە دارێژراوەکانت کوردستانی لێ ببورە جەهەننەم.\nوەرزی پاییز بوو، ئاسمانی کوردستان سەرانسەر دوکەڵ بوو، دەنگی تەقەی تفەنگی پێشمەرگەکان هەست بزوێن بوو، بۆنی بارووت کوردزتانی دتگرتبوو، لە شوێنە جیاجیاکانی کوردستان بۆ شەهیدان فرمێسک دەڕژا، دایکانی نیشتمان چاوەڕێی سەردانێکى کوڕە پێشمەرگه‌کانیان بوون.\nپاییزی ساڵی 66ی هەتاوی بوو، 6 ساڵ بوو کە خدرە سوور بۆ وەدیهێنانی مافە رەواکانی گەلی کورد لە کوردستانی ئێران شانبەشانی هاوڕێیانی پێشمەرگەی چەکی شەڕەفی لە شان کژدبوو، 6 ساڵ بوو هێزە خوێنمژەکانی کۆماری ئیسلامی ئێران لە شۆڕشگێری و گورج و گۆڵیی خدرە سوور تێدا مابوونەوە، 6 ساڵ بوو بە هێنانی ناوی خدرە سوور موو لە سەر لەشی هەر مرۆڤێکی نیشتمانپەروە راست دەبۆوە.\n7 رۆژ بوو مانگی خەرمانان ماڵاوایی قردبووو پاییز داهاتبوو، خدرە سوور وەک فەرماندەی هێزی پێشەوا لەگه‌ڵ هاوڕێیانی تێشمەرگەی هێزی پێشەوا روویان لە نۆباری بۆکان کردبووو بە گەڵاڵەی داڕێژراوی خدرە سوور، هێزی پێشەوا گوردانی ئیمام حەسەن کە بنکەیەکی زۆری لە ناوچەی بۆکان لە ژێر کۆنتڕۆڵ دابوو لە نۆبار بە خەست و خۆڵی ئاگرباران کردو 137 پاسدار لە 140 پاسدارەکەی ئەو گوردانەیان لەنێو برد و تەنیا 3 پاسدار توانیان خۆ دەرباز بکەن.\nدوای بە سەرکەوتوویی تەواوبوونی ئەو عەمەلیاتە پێشمەرگە قارەمانەکانی هێزی پێشەوا بە فەرماندەیی فەرماندەی لێوەشاوە خدرە سوور بۆ ساتێک پشوودان روویان لە تەرەغە کرد. کە هەر لەو کاتەدا بوو دوژمن بە سەدان کاتیوشاو دۆشکاو تۆپی دوورهاوێژی لە مەنتەقە جێگر کردبووو بە سەرلێشێواوی دەستی کرد بە تۆپ و کاتیۆشاباران کردنی شوێنی پێشمەرگەکان. بە داخەوە لەو پەلامارە دڕندانەیەیی دوژمندا، خدرە سوور فەرماندەی بە ئەمەگ و لێهاتووی هێزی پێشەوا پریشکەی خۆمپارەی وێکەوت و بە هۆی کاری بوونی برینەکەی گیانی بەختی کوردستان کردو دڵی پاکی لە لێدان کەوت و بۆ هەمیشە چاوی لەسەر یەک داناو ماڵئاوایی لە هاوسەنگەرانی کردو تێکەڵ بە کاروانی شەهیدانی حیزبی دێموکراتی کوردستان بوو.\nئەی فەرماندەم… ئەی فەرماندەم بۆچی بەجێت هێشتم؟ بۆچی بێ ماڵئاوایی بەجێت هێشتم؟ئەی فەرماندەم لە پاش کۆچی هەتاهەتاییت لە کوێ بووی دیتبات چۆن کوردستان جلی رەشی پۆشی و بەیەکدەنگی هەرچی کوردە فرمێسکی لە پاش هەڵڕشتی….!\nئەی فەرماندەم ئاخۆ ئێستا من چۆن هێز بدەم بە ئەژنۆکانم لەسەر تەرمی شەڵاڵ لە خوێنی گەشت هەستم…!\nئەی فەرماندەم مەگەر نەتزانی ژووری دڵم تا هەتاهەتایە دەبێتە هێلانەی خەم و پەژارەی لە دەست دانت، بۆچی بەجێت هێشتم…!\nئەی فەرماندەم….!، ئەی فەرماندەم، یەک بە یەکی چیا بەرزەکانی کورستانم چاوەڕێن بۆ جارێکی تر لە ئامێزت گرنەوە، داری دارستانی ئاڵوەتان و دارەکانی ئالانی سەردەشت ئێستاش گەڵات بۆ رادەخەن بەڵکوو بێیتوو لەبن نیسێیەک، کە دەمێکە سازیان داوە ساتێک پشوو بدەی، ئەی بۆچی رۆیشتی بێدەنگیت ئێستاش ئێسقانەکانمی لە لەرزین نەخستووە.!\nئەی فەرماندەم من چ بەو دایکە شەهیدە بڵێم چەندین ساڵە ئاوری بن کەتری رەشەی دەگەشێنێتەوەو ئاوی کەترێکە دەگۆڕێ نەوەکوو چایەکەی کۆن بێ، چاوەڕوانە بۆ پشوودان ساتێک روو لە ماڵەکەی بکەی…!\nئەی فەرماندەم من چ بەو کچە شەهیدە چاوکاڵە بڵێم دەمێکە پووزەوان و بڵوزی بۆ زستان بۆ چنیوی…! دەمێکە چاوەڕێیە… ئەی بۆ نەهاتی..؟!\nئەی فەرماندەم بە چ زمانێک بڵێم و هاوار بکەم خەمی لەدەستدانت لە بیرو مێشکم دا ناگونجێت ئەی بۆچی بەجێت هێشتم؟ مەگەر نەتزانی لە پاش کۆچت کوردستان هەتاهەتایە جلی رەشی دانانێ..؟!\nئەی فەرماندەم سوێند بە تەرمی شەڵاڵ لە خوێنت، سوێند بە چیا سەربەرزەکانی کوردستان، سوێند بە فرمێسکی دایکە شەهیدەکانی کوردستان، سوێند بەو سەنگەرەی هەتا مای بەرت نەدا، سوێند بە خوێنی شەهیدانی حیزب و گەل، سوێند بە هەناسەی ساردی زیندانیانی سیاسی، هەتا دوایین دڵۆپی خوێنم ساتێک پشوو نەدەم و تۆڵەت لە دوژمنی داگیرکەری خوێنمژ و فاشیستی کۆماری ئاخوندی بستێنم. ئەی فەرماندەم دڵنیابە ساتێک لە خەبات و تێکۆشان دەست هەڵناگرم، خەبات دەکەم بۆ ئەو دایکە شەهیدانەی ئێستاش کە ئێستایە چاو لە دەرگای ماڵیانن تا بەڵکوو کوڕە پێشمەرگەکەیان بگەڕێتەوە، کوڕێک کە لە پێناوی وەدی هێنانی مافە رەواکانی گەلەکەیدا گیانی بەختی نیشتمانی کرد. خەبات دەکەم بۆ ئەو شێرە ژنە شەهیدانەی کە وەک پۆڵا لە پشت مناڵە بێباوکەکانیان\nراوەستاون، خەبات دەکەم بۆ ئەو ژنە شەهیدانەی لە بەر هەژاری و بارودۆخی نالەباری ئابووری وێڕای پیاوان روویان لە کارکردن کردوە، خەبات دەکەم بۆ کچ و کوڕە هەژارانەی کە هۆگری زانست و فێر بوونن بەڵام بە داخەوە بۆ دابین کردنی بژێوی ژیانیان ناچارن وێڕای بنەماڵەکانیان روو لە کورەخانە بکەن و بە هۆی هەژاری دەست لە خوێندن هەڵبگرن، خەبات دەکەم بۆ ئەو هەژارانەی کوردستانم کە لە بەر ژانی برینی دەست و لاقە قەڵەشیوەکانیان خەو لە چاویان ناکەوێ، خەبات دەکەم بۆ وەرگرتنەوەی خاکی پاکی کوردستانم، خەبات دەکەم بۆ ئەوەی نیشتمانی باب و باپیرانم لە ژێر چەپۆکی داگیرکەرانی خوێنرێژ رزگار بکەم. ئەی فەرماندەم ئەتۆ فێرت کردم کە تا گەیشتن بە مافەڕەواکانی گەلە چەوساوە و زوڵم و زۆر لێکراوەکەم ساتێک هەدا نەدەم و رانەوەستم دڵنیابە هەدا نادەم و راش ناوەستم…!\nهەزاران سڵاو لە گیانی پاکی شەهید خدرەسوور و تەواوی شەهیدانی حیزبی دێموکراتی کوردستان.\nشۆڕش موکریانی/ مەهاباد 2008


كۆنفرانسێكی زانستی نێوده‌وڵه‌تی ئه‌نجام ده‌درێت – زانکۆی پۆلیتەکنیکی سلێمانی\nبڕیاره رۆژی (2018/7/23) له شاری سلێمانی و به چاودێری به‌ڕێز (د.یوسف گۆران) وه‌زیری خوێندنی باڵا و توێژینه‌وه‌ی زانستی و به سه‌رپه‌رشتی راسته‌وخۆی به‌ڕێز (پ.ی.د.ئالان فریدون علی ئه‌مین) سه‌رۆكی زانكۆی پۆلیته‌كنیكی سلێمانی و به‌راوێژ و به‌شداریی كۆمه‌ڵێك توێژه‌ری به‌توانای نێوده‌وڵه‌تی، كۆلێجی ته‌كنیكی ته‌ندروستی سلێمانی كۆنفرانسێكی نێوده‌وڵه‌تی له‌بواری ته‌ندروستی و زانسته پزیشكییه‌كاندا به‌ناوونیشانی\n(From Innovation to Clinical Trails) ئه‌نجام بدات.\nهه‌ر به‌ڕێزێكیش پسپۆرییه‌كه‌ی له یه‌كێك له بواره پزیشكی و ته‌ندروستییه‌كاندایه‌و ئاره‌زوومه‌نده توێژینه‌وه پێشكه‌ش بكات ده‌توانن تا به‌رواری (2018/6/15) كورته‌یه‌ك له توێژینه‌وه‌كانیان بنێرن بۆ ئیمه‌یڵی تایبه‌تی كۆنفرانس.\nشایه‌نی باسه سه‌رجه‌م ئه‌و توێژینه‌وانه‌ی كه له‌لایه‌ن لیژنه‌ی زانستی كۆنفرانسه‌وه په‌سه‌ند ده‌كرێت، دواتر له‌گۆڤاری زانستی زانكۆی پۆلیته‌كنیكی سلێمانی به‌ناوی (Kurdistan Journal of Applied Research) كه گۆڤارێكی تاڕاده‌یك پێشكه‌وتووه وه‌ك توێژنه‌وه‌یه‌كی سه‌ربه‌خۆ نه‌ك توێژینه‌وه‌ی كۆنفرانس بڵاوده‌كرێته‌وه.\nبه‌هیوای سه‌ركه‌وتن و به‌ره‌و پێشچوونی زیاتری بواری ته‌ندروستی و پزیشكی له‌هه‌رێمی كوردستان.\nده‌توانن بۆ زانیاری زیاتر له‌سه‌ر كۆنفرانسه‌كه سه‌ردانی ئه‌م لینكه بكه‌ن:\nڕێبەریی خۆپارێزی لە ڤایرۆسی کۆرۆنا


پارتی و یه‌كێتی پرسی هه‌ڵبژاردنی پێشوه‌خته تاوتوێ ده‌كه‌ن | KURDPLAT\nپارتی و یه‌كێتی پرسی هه‌ڵبژاردنی پێشوه‌خته تاوتوێ ده‌كه‌ن\nکوردپلات 9/03/2020 11:27:00 ص ليست هناك تعليقات\nپارتی دیموكراتی كوردستان و یەكێتیی نیشتمانی كوردستان، پرسی ھەڵبژاردنی پێشوەختەی عێراق تاوتوێ دەكەن، دەیانەوێت كۆدەنگییەكی كوردستانییانە لەسەر یاسای ھەڵبژاردن و ئەنجامدانی ھەڵبژاردنی پێشوەختە لەگەڵ سەرجەم لایەنە كوردستانییەكان هەبێت، تاوەکو یەكدەنگ و یەكھەڵوێست بن.\nپارتی و یەکێتی سەرەتای ئەم ھەفتەیە لەسەر ئاستی مەکتەبی ھەڵبژاردن کۆبوونەوە، بڕیارە کۆتایی ھەفتەی داھاتووش جارێکی دیکە لەسەر ھەمان پرس کۆببنەوە، دەیانەوێ کۆدەنگی تەواو لەسەر یاسای ھەڵبژاردن و ئەنجامدانی ھەڵبژاردنی پێشوەختە، نەک تەنھا لە نێوان دوو حیزب، بەڵکو سەرجەم حیزبە کوردستانییەکان دروست بکەن.\nخەسرۆ گۆران، بەرپرسی دەزگای ھەڵبژاردنی پارتی دەڵێ: "دەبێت لەگەڵ هەموو ئەو لایەنە (کوردستانییانەی) کورسییان لە پەرلەمانی عێراقدا هەیە، یەکهەڵوێست بین، چونکە مەترسی لەسەر هەموومانە و (هەڵبژاردنی پێشوەختە) لە بەرژەوەندیی هیچ لایەنێک نییە، لەپێش هەمووشیانەوە، ئەو لایەنانەی کورسییەکانیان کەمن".\nپەرلەمانی عێراق، سەرەتای ھەفتەی داھاتوو دەست بە دانیشتنەکانی دەکاتەوە، بەرنامەی سەرەکیی دەسپێکی دانیشتنەکانیشی دەنگدان دەبێت بە یاسای نوێی ھەڵبژاردنەکان، بەڵام تێپەڕاندنی ئەم پرۆژەیاسایە ئاسان نابێت، چونکە بەشێکی زۆری لایەنە سیاسییەکان، رازینین بەم یاسایە ھەڵبژاردنی پێشوەختە بکرێت.\nتاوەکو ئێستا، بەشێکی زۆری لایەنە سیاسیەکانی عێراق بە حیزبە کوردستانییەکانیشەوە دڵنیانین ھەڵبژاردنی پێشوەختە لەو کاتەی دیاریکراوە ئەنجامدەدرێت یان نا، چونکە یاسایەک بۆ ئەو ھەڵبژاردنە دەرنەکراوە، تاوەکو یاسایەکیش نەبێت کۆمیسیۆن ناتوانێت دەست بە کارەکانی بکات، کە بە لایەنی کەمەوە پێویستی بە شەشە مانگ ئامادەکاری ھەیە.


دوو هاووڵاتیی خەڵکی شنۆ سزای ٦ ساڵ بەندکرانیان بە سەردا سەپا\n18:36 - 6 April 2022\nهەنگاو: دوو هاووڵاتیی خەڵکی شنۆ کە هاوینی ڕابردوو دەستبەسەر کرابوون، لەلایەن دەزگای دادی کۆماری ئیسلامیی ئێرانەوە سزای بەندکرانیان بە سەردا سەپا.\nبەگوێرەی ڕاپۆرتی گەیشتوو بە هەنگاو، لە ڕۆژانی ڕابردوودا دوو هاووڵاتیی خەڵکی شنۆ بە ناوەکانی حەیدەر عەلی زادە و شێرزاد مامەندی لەلایەن لقی ١٠١ی دادگای تاوانەکانی دووی ئەو شارەوە سزای ٤ و ٢ ساڵ بەندکرانیان بە سەردا سەپاوە.\nئەم سزایە بە تۆمەتی "هاوکاری ئەندامەتی لە حیزبی دێموکراتی کوردستانی ئێران" و بە سەرۆکایەتی دادوەر ئەبووتالیب جەلیل پوور بە سەر ئەم دوو چالاکە دا سەپاوە.\nشێرزاد مامەندی خەڵکی نڕزیوە و حەیدەر عەلی زادە خەڵکی قزناوێ ڕۆژی یەکشەممە ٧ی خەرمانانی ٢٧٢١ (٢٩ی ئاگۆستی ٢٠٢١) لەلایەن هێزەکانی ئیدارەی ئیتلاعاتی شنۆ دەستبەسەر بۆ دەستبەسەرگەیەکی ئەم ناوەندە ئەمنییە لە شاری ئورمیە گوازرانەوە و پاش یەک مانگ بە دانانی بارمتە و بە شێوەی کاتی ئازاد کران.\nجێگای ئاماژەیە کە ئەم دوو کەسە لە ماوەی ئەو ڕۆژانەی کە دەستبەسەر بوون لە مافی هەبوونی پارێزەر و هەروەها چاوپێکەوتن لەگەڵ بنەماڵەکەیان بێبەش کراون و لە کاتی دەستبەسەرکرانیش ماڵەکانیان لەلایەن هێزە ئەمنییەکانەوە پشکێنرابوو.


هه‌ندرێن……….هه‌ندرێن – Denegkan\nbyهه‌ندرێن\tNovember 2, 2007\tئەدەب\nله ناوه‌که‌مدا: منداڵییه‌کی له دایک نه‌بوو، لێ به گ…مه. \nگه‌نجایه‌تییه‌کی گه‌مارۆدراو، لێ به جمه؛\nپێشمه‌رگایه‌تییه‌کی بێ پێناسه، لێ شکۆ… مه‌ند\nکۆچه‌رایه‌تییه‌کی راونراو، لێ په‌ن … هان\nتاراوگه‌یه‌کی له دارستاننیشینکراو، لێ پڕ له مامزی ژ … نان\nهه‌نووکه‌یه‌کی په‌رۆشتر، لێ به چرپه‌تر له با … ران…\nهه‌ر هه‌موو له ناوه‌ما را… ساون\nله‌سه‌ر ترۆپکی چیایه‌کدا،\nوه‌ک ده‌ریاچه‌یه‌ک له پیتی په‌نگخواردوو،\nله بن مانگێکدا چڕ ده‌بنه‌وه؛\nره‌گه‌کانت؛ ناوه… که‌ت:\nله ناوه‌که‌مدا: بێده‌نگی؛\nله ماڵی دوورگه‌یه‌ک له ره‌نگی ته‌نیایی،\nشوێنی له دایک بوونێکت ده‌خه‌مڵێ:\nبه سرووشتی ئه‌م منه.\nله بناری رێگای کاکێشانه‌وه\nله زه‌وی ده‌ڕوانێ و\nیاده‌وه‌ریی و نامۆیی لێکترازاو؛ له‌وێوه تا ئێره،\nله‌گه‌ڵ خوددا ئاشتده‌کاته‌وه:\nئه‌وکاته هه‌ندرێنی ده‌نوێنی.\nله ناوه‌که‌مدا: له پاکییه‌تی ناومڕا؛\nله خیانه‌تی ناومڕا\nوه‌ستا … وم.\nمنداڵی ئه‌م ناوه‌ت.\nله ناوه‌که‌مدا: ئه‌لف و بای په‌رچه‌می گه‌نجییه‌تی؛\nهه‌ڵاتن له قه‌یدی ماڵه‌وه،\nله ده‌نگم.. را …\nبه رێگای شاخه‌وه،\nنیگایه‌ک: له قه‌ڵا و\nبه دوا ماڵئاواییه‌ک له‌و کێژه‌ی مه‌کته‌بی "کورانێ"،\nگه‌نجییه‌تی ئه‌م چیایه.\nله نیگای ئه‌م ناوه: هه‌وری سه‌ر هه‌نیه‌ی کێوه‌کان؛\nزه‌نای پێشهاتی شه‌ڕه‌کان،\nهه‌ر هه‌مووی له ده‌نگی عه‌ده‌متا رۆده‌چن.\nئه‌نفالی: ئه‌ستێره‌ی سه‌ر لووتکان،\nحوزنی هه‌ناری باغه‌که‌ی "بالیسان"،\nسه‌ردوولکه‌ی "کانی ته‌لانه"،\nقڕوسکه سه‌گی گوندانی باهدینان،\nلاوکی بووکێکی ئه‌مبه‌ره‌ی زێیه‌که‌ی باهدینان\nپرته‌ی ته‌نیایی چرای ناو ئه‌شکه‌وتی بنارێک،\nگاگۆڵه‌ی سێبووری "ئیڤان"ی ئێزیدی، (1)\nهه‌ژه‌ندێک له ره‌نگی ئاڵاوه،\nزمانی په‌یڤیوی ئه‌رشیفی:\nله ناومڕا: هه‌وه‌سی گرتنی ئاسمان؛\nماچکردنی مه‌مکی کیژه قه‌ره‌جان؛\nگومانی بێ وڵا … تی،\nهه‌ستده‌که‌م زه‌مه‌ندێک له چرپه له‌ناومه.\nر … ا… نی،\nگه‌واڵه‌یه‌ک به مه‌یل\nچڕینی بینایی و\nوێده‌چێ سه‌فه‌رێک، رووبارێک له ناویدا بێ:\nرامانی ئه‌م چیایه؟!\nله ناومدا: هاڵاوێک له گڕکان؛\nته‌رزه‌یه‌ک له گومان،\nهه‌ر هه‌مووی له خه‌ونما ئاڵاون.\nخۆڵه‌مێش بێڕه‌نگی مه‌رگ،\nفه‌رامۆشکردنی ژیان نییه،\nله به‌رده‌م ده‌روازه‌ی سه‌فه‌ردا:\n""هه‌ر جوست و جۆمه و که‌چی هه‌ر ده‌ڕۆم و پێناگه‌م".\nله راڕه‌وی رێگایه‌کدا:\n" هه‌ر گفتوگۆمه و که‌چی هه‌ر ده‌ڵێم و تێناگه‌م". (2)\nله ناوه‌که‌مدا: هه‌نگاوێک؛\nته‌نیاییه‌ک به ته‌نیا:\nله جمه‌ی بێده‌نگی قووڕگتا\nله رێژنه‌ی نیگای زمانتا\nله‌وده‌مه ره‌وه‌زی شاخه‌کان؛\nشوێنکاتی له دایکبوونت؛\nبه‌ناو یه‌ک وه‌ر ده‌بن.\nپه‌لکه‌زێڕینه‌ی وه‌سوه‌سه ده‌تپۆشێ\nله ناوه‌که‌مدا: ئه‌سپه‌کان،\nله‌سه‌ر رووخسارمدا به رووی یه‌ک وه‌ستاون؛\nله رووخسارمه‌وه ئه‌سپه‌کان سه‌رهه‌ڵده‌گرن و\nگورگه‌کانیش خه‌ونه‌کان؛ یاده‌وه‌رییم ده‌ڕننه‌وه.\nله رامانمدا ئه‌سپه‌کان،\nبڵێسه‌ی سه‌ر لووتکه و\nگه‌رده‌لوول له حیله‌یانه‌وه هه‌ڵده‌کا،\nشاره ڵاڵه‌کان به چاوه‌کانیان گۆ ده‌که‌ن.\nگورگه‌کانیش له نێوان ددانه‌کانته‌وه\nله ماڵه‌که‌ته‌وه راده‌که‌ن،\nبه ده‌م به ئاگا هاتنه‌وه‌ی:\nله ناوه‌که‌مدا: له نێوان ئێره؛\nشوورایه‌ک له زه‌رده‌واڵه‌ی نامۆیی؛\nهه‌ره‌سێک له شۆڕشێکی بێشووناس؛\nلووره‌ی گه‌ن …\nلێره‌شدا له ناختا ئاڵاون. \n"سه‌فه‌ری مه‌حاڵ"ی هه‌نگاوی رووبارمه.\nبه ناولێنانێک له زاری بارانه‌وه،\nجیاوازییه‌ک – هه‌ندرێنێک له هانای سێبووری-\nله ناوه‌که‌مدا: زمانه‌که‌ت؛\nله یه‌کتر … ده‌ئاڵێن.\nیه‌کایه‌تییه‌ک له توانه‌وه؛\nزرینگانه‌وه‌یه‌ک له رۆشنایی\nناوه‌که‌م: ئه‌و منه؛\nتابڵۆیه‌ک له دڕدۆنگی،\nداهاتووی بێماڵیت ده‌کێشێته‌وه.\nته‌نیاییه‌ک له‌ژێر پێڵوی دڕه‌ختێکدا کپبووه.\nمینا ده‌ریاچه‌یه‌کی په‌یڤیو،\nوێنایه‌ک له جیهانی ناوه‌کی ناوه‌که‌م ده‌کێشێته‌وه:\nله ناو ناومدا: شه‌ڕه‌کان؛\nئه‌نفالی ره‌نگینی گونده‌کان،\nهه‌ر هه‌موو نه‌خشاون.\nئه‌مێستاش چیایه‌کان، وه‌ک سارا وه‌ستاون:\nله ماڵی ناوتا.\nله‌ناو ناوه‌که‌مڕ: سووتان؛\nشۆڕشێکی چه‌قیوی ناو بازنه‌ی ئاگرێک – دووپشکێک،\nله قووڕگم ئاڵاون.\nئێواران – لێره‌دا\nبه‌ره‌و زه‌ریایه‌ک رێده‌که‌م.\nبێ بنی گفتوگۆی شه‌پۆڵ و هاژه‌ی نادیاری،\nله ناوه‌که‌مدا: ئه‌شکه‌وتی خه‌ونه‌کان؛\nقاسپه‌ی که‌وێکی تاقانه،\nوڕێنه‌ی دیرۆکێکی هه‌ڵبزڕکاو،\nبۆ کیژه بیانییه‌کان ده‌گێڕێته‌وه.\nبه بزه‌یه‌ک له شه‌هوه‌ت،\nبه نامه‌کانی"مارکۆسی مه‌کسیکی" ده‌چێ،\nله ناوه‌که‌مدا: ته‌رمی دیرۆکان؛\nده‌مناده‌م له ناخما ده‌ڕفێن.\nله بزۆکی شاره‌کان،\nشاعیری تاراوگه‌ت پێده‌ڵێن،\nله‌وێشدا هاوڕییه دووره‌کان،\nژنانی سه‌ر‌کۆڵان، پێتده‌ڵێن:\n"چه‌ند ساڵه له‌وێت و\nبێ پاره و بێ خانوویت".\nده‌بینی: بارانێک بێ ئه‌وه‌ی بمناسێ،\nله ناوما داده‌کا؟\nهه‌وه‌سی بازنه‌یی باڕه‌کان\nوڕێنه‌ی مه‌کینه‌ی تۆڕه‌کان\nدڵڕقی ته‌ماشای ترافیک،\nوه‌ک هه‌نگێکی له شانه هه‌ڵبڕاو،\nرووم له دارستانێکه،\nتا پڕ بێ له هێوری مێروولان:\nدڵی ئه‌م منه.\nناوه‌که‌م: به بێده‌نگیت؛\nبه ده‌نگی بێده‌نگی،\nبایه‌کی قژ لوولی – مه‌کراوی، له هیکڕا\nده‌بێته که‌شتی ئاگاییم.\nده‌نگی تۆ وه‌کی مه‌ستیی و بێده‌نگییه:\nله ناوی ناومدا.\nناوه‌که‌م: بێده‌نگی ناوته؛\nوا مه‌که خامۆش بێ!\nتێرم که له ده‌نگت.\nپێکه‌نینت، وه‌ک کانی،\nبه‌ناو هه‌رێزی دارستانه وشکه‌که‌ی\nدڵی من وه‌رده‌بێ.\nچه‌ند ته‌ڕه بناری:\nله ناوه‌که‌مدا: حیله‌ی ئه‌سپه گلاوه‌کان؛\nهه‌ر هه‌مووی بێدار ده‌بنه‌وه.\nله گه‌رمه‌ی مه‌ستییه‌کاندا،\nله کانگای بێده‌نگییه‌کاندا\nده‌نگی تۆ نه‌بێ،\nچیتری نییه سه‌روه‌ریی ناوه‌وه‌ی:\nله ناوه‌که‌مدا: هه‌ڕه‌تی هه‌نده‌ران؛\nکوکووختی بێده‌نگی منداڵی،\nهه‌ر هه‌مووی به‌ناو کانیاوی زماندا هه‌ڵده‌قووڵێن.\nده‌ریاچه‌یه‌ک له دڵتا\nمه‌سییه‌کان له ده‌نگتا\nروحی خۆی به نیلۆفه‌ڕ،\nده‌نێژێ ئه‌م کوڕه.\nئاوێنه‌ی تاراوگه: گمه‌ی منداڵی،\nکیژانی مامزی تاراوگه؛\nچرپه‌ی بارانی هه‌بوونی هه‌نووکه‌یی:\nشه‌پۆڵی نه‌وره‌سی دوورگه‌ی یاده‌کان،\nبێ … ماڵی؛\nبێ … وڵاتی:\nبۆنی نامه‌کان له هه‌نه‌سه‌تا،\nشیله‌ی ئه‌ڤینی ژنێتی:\nبه رووتی به ره‌نگی نارنجی؛ هه‌نگوینی له‌شییه‌وه:\nله‌سه‌ر جۆلانه‌ی که‌ڤرێکا،\nئێستایه‌ک له سمۆره،\nله کۆشی ئه‌م چیایه.\n(1) ئیڤان، کچێکی منداڵی ئێزیدی بوو، له ئه‌نفالی باهدیناندا، له سه‌ر زێی بادینان، له نێوان ده‌ڤه‌ری بارزان و گه‌لی باڵنده‌دا، کاتێک دایک و باوکی به گه‌مییه‌ک له زێیه‌که ده‌په‌ڕنه‌وه، شاڵاوی سه‌ربازه‌کان ده‌گه‌نه سه‌ر زێ و ئه‌ویش له دایک و باوکی ده‌تارێ. ئێمه‌ش مه‌فره‌زه‌یه‌ک پێشمه‌رگه بوون که شه‌و به دۆڵی ئه‌و چیایه‌ی به‌رانبه‌ر بارزان به‌ره‌و زێیه‌که شۆڕده‌بووینه‌وه، (ئیڤان)ی چکۆڵه‌ش به ته‌نیا وه‌ک سمۆره‌یه‌ک به‌و چیایه هه‌ڵده‌زنا. دواجار (ئیڤان) له‌گه‌ڵ ئێمه مایه‌وه. کاتێک مه‌فره‌زه‌که‌مان له سه‌ر چیای خواکورک، ئیڤان به جاشه‌کان ده‌سپێرن تاکوو بیگه‌یننه که‌س و کاری، ئیڤانیش رازی نه‌بوو له‌گه‌ڵ جاشه‌کان بڕوات، له کۆتاییدا به گریانه‌وه جاشه‌کان له‌گه‌ڵ خۆیان بردیان. ئیڤان له ته‌واوی ئه‌و ماوه‌یه له‌گه‌ڵماندا بوو، وه‌ک شێره ژنێک سه‌رهاتی خۆی ده‌گێڕایه‌وه و شه‌وانه وه‌ک ئێمه بێده‌نگ ده‌بوو نه‌وه‌ک بۆ جاشگه‌ل و سه‌ربازگه‌لی رژێمی ئه‌نفال ئاشکرا بین. لێره‌دا "ئیڤان" چڕکردنه‌وه‌ی یادی دیمه‌نه بریناوییه‌کانی ئه‌نفال ده‌نوێنێ.\n(2) هه‌ردوو دێر هی مه‌حوی تۆقه‌ڵه‌ن.\nتێبینی: تابلۆکانیش دووانیان هی خۆمن و ئه‌وه‌ی به پاستیل له‌سه‌ر کاغه‌زی کاجۆ کێشراوه  ه.Lissa Nordinهی\nزستان — هاوینی 07\nPrevious شانۆگه‌ری جه‌نگی میلیتاریزمه‌کان و به‌ره‌یه‌ک له خورافه\nNext لەنێو خەونى عاشقبووندا.. پیرە مناڵێکى شەرمن..


حوكمى سه‌ربڕین له‌لاى گۆڕو داوا لێ كردنیان: ماڵپەڕی وەڵامەکان\nبیروباوه‌ڕبیدعە و داهێنراوەکانحوكمى سه‌ربڕین له‌لاى گۆڕو داوا لێ كردنیان\nحوكمى سه‌ربڕین له‌لاى گۆڕو داوا لێ كردنیان\nئایا حوكمى نزیكبونه‌وه چیه به‌سه‌ربڕینى ئاژه‌ڵ لاى گۆڕى پیاوچاكان وه‌ووتنى (به‌حه‌قى ئه‌م پیاو چاكه‌یه‌ت شیفاى نه‌خۆشمان بده یان فڵان ناخۆشیمان له‌سه‌ر لابده)؟\nوه‌كو ئاشكرایه به‌به‌ڵگه‌ى قورئان وفه‌رمووده كه نزیك بوونه‌وه له خوا به‌سه‌ربڕینى ئاژه‌ڵ بۆ جگه له خوا له ئه‌ولیاو جن و بته‌كان و جگه له‌وانیش له هه‌ر دروستكراوێكى ترى خوا هاوبه‌ش بڕیاردانه بۆ خواى تاك و ته‌نها و كاروكرده‌وه‌ى نه‌فامى وهاوبه‌ش په‌یداكه‌ره‌كانه ، وه خواى په‌روه‌ردگار ده‌فه‌رموێت:[ قُلْ إِنَّ صَلاتِي وَنُسُكِي وَمَحْيَاي وَمَمَاتِي لِلَّهِ رَبِّ الْعَالَمِينَ (162) لا شَرِيكَ لَهُ وَبِذَلِكَ أُمِرْتُ وَأَنَا أَوَّلُ الْمُسْلِمِينَ (163) ] (الانعام)\nوه (نسك) بریتیه له سه‌ربڕین, وه خواى په‌روه‌ردگار له‌م ئایه‌ته‌دا ڕوونى ده‌كاته‌وه كه سه‌ربڕین بۆ جگه له خوا هابه‌ش بڕیاردانه بۆ خوا وه‌كو نوێژكردن بۆ جگه له خوا, خواى په‌روه‌ردگار ده‌فه‌رموێت:[ إِنَّا أَعْطَيْنَاكَ الْكَوْثَرَ (1) فَصَلِّ لِرَبِّكَ وَانْحَرْ ] خواى گه‌وره له‌م سوره‌ته پیرۆزه‌دا فه‌رمان ده‌كات كه نوێژوسه‌ربڕین بۆ په‌روه‌ردگارى بكات نه‌ك وه‌كو هاوبه‌ش بڕیارده‌ره‌كان كه سه‌ربڕین وسوجده‌بردنیان بۆ جگه له خوا بوو. وه خواى په‌روه‌ردگار ده‌فه‌رموێت: [ وَقَضَى رَبُّكَ أَلاَّ تَعْبُدُوا إِلاَّ إِيَّاهُ ] (إسراء : 23).\nواته : په‌روه‌ردگاری تۆ بڕیاریداوه كه جگه له‌و كه‌سی تر نه‌په‌رستن\nوه‌كو ئاشكرایه به‌به‌ڵگه‌ى قورئان وفه‌رمووده كه نزیك بوونه‌وه له خوا به‌سه‌ربڕینى ئاژه‌ڵ بۆ جگه له خوا له ئه‌ولیاو جن و بته‌كان و جگه له‌وانیش له هه‌ر دروستكراوێكى ترى خوا هاوبه‌ش بڕیاردانه بۆ خواى تاك و ته‌نها و كاروكرده‌وه‌ى نه‌فامى وهاوبه‌ش په‌یداكه‌ره‌كانه, وه خواى په‌روه‌ردگار ده‌فه‌رموێت:[ قُلْ إِنَّ صَلاتِي وَنُسُكِي وَمَحْيَاي وَمَمَاتِي لِلَّهِ رَبِّ الْعَالَمِينَ (162) لا شَرِيكَ لَهُ وَبِذَلِكَ أُمِرْتُ وَأَنَا أَوَّلُ الْمُسْلِمِينَ (163) ] (الانعام)\nوه (نسك) بریتیه له سه‌ربڕین ، وه خواى په‌روه‌ردگار له‌م ئایه‌ته‌دا ڕوونى ده‌كاته‌وه كه سه‌ربڕین بۆ جگه له خوا هابه‌ش بڕیاردانه بۆ خوا وه‌كو نوێژكردن بۆ جگه له خوا ، خواى په‌روه‌ردگار ده‌فه‌رموێت:[ إِنَّا أَعْطَيْنَاكَ الْكَوْثَرَ (1) فَصَلِّ لِرَبِّكَ وَانْحَرْ ] خواى گه‌وره له‌م سوره‌ته پیرۆزه‌دا فه‌رمان ده‌كات كه نوێژوسه‌ربڕین بۆ په‌روه‌ردگارى بكات نه‌ك وه‌كو هاوبه‌ش بڕیارده‌ره‌كان كه سه‌ربڕین وسوجده‌بردنیان بۆ جگه له خوا بوو. وه خواى په‌روه‌ردگار ده‌فه‌رموێت: [ وَقَضَى رَبُّكَ أَلاَّ تَعْبُدُوا إِلاَّ إِيَّاهُ ] (إسراء : 23).\nوه خواى په‌روه‌ردگار ده‌فه‌رموێت : [ وَمَا أُمِرُوا إِلاَّ لِيَعْبُدُوا اللَّهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلاةَ وَيُؤْتُوا الزَّكَاةَ وَذَلِكَ دِينُ الْقَيِّمَةِ ] ( البينة: 5)\nوه ئایه‌ت سه‌باره‌ت به‌م باسه زۆره, سه‌ربڕین بریتیه له په‌رستش بۆیه ته‌نها ده‌بێت بۆ خواى بكرێت.\nوفي صحيح مسلم عن أميرالمؤمنين علي بن أبي طالب قال:قال رسول الله (ﷺ) :" لعن الله من ذبح لغيرالله"\nبه‌ڵام ووته‌ى كه‌سێك كه بڵێت: داوا له خوا ده‌كه‌م به حه‌قى پێغه‌مبه‌ر (صلى الله علیه وسلم) یان حه‌قى پیاوچاكان یان له‌به‌ر خاترى پێغه‌مبه‌ر (صلى الله علیه وسلم) یان پیاوچاكان ئه‌م ووتانه نابنه هاوبه‌ش بڕیاردان بۆخوا به‌ڵام بیدعه‌یه لاى زۆرینه‌ى زانایان وه هۆكارن بۆ شرك ،چونكه پاڕانه‌وه په‌رستنه وچۆنێتیه‌كه‌شى له‌و كارانه‌یه كه‌شیاوى ده‌ست لێدان وگۆڕین نین، وه‌له پێغه‌مبه‌ره‌وه (صلى الله علیه وسلم) هیچ فه‌رمووده‌یه‌ك نه‌هاتووه كه ڕێگه به‌م جۆره كارانه بدات ، وه دروست نیه بۆ موسڵمانیش كه هۆكارو وه‌سیله‌یه‌ك دابهێنن كه خوا ڕێگه‌ى پێ نه‌دابێت, لقوله تعالى [ أَمْ لَهُمْ شُرَكَاءُ شَرَعُوا لَهُمْ مِنْ الدِّينِ مَا لَمْ يَأْذَنْ بِهِ اللَّهُ ] (شورى: 21 )\nوه له‌به‌ر فه‌رمووده‌ى پێغه‌مبه‌ر (صلى الله علیه وسلم) كه ده‌فه‌رموێت " من أَحدث في أَمرنا هذا ما ليس منهُ فهو رد" متفق على صحته.\nوفي رواية لمسلم و علقها البخاري في صحيحه جازماً بها:" من عمل عملاً ليس عليه أَمرنا فهو رد" وه واتاى ووته‌ى "فهو رد" واته ده‌درێته‌وه به‌سه‌ر خاوه‌نه‌كه‌یدا و وه‌رناگیرێت, بۆیه ئه‌ركى موسڵمانانه كه په‌یوه‌ست بن به‌وه‌ى خوا ڕه‌واى داوه بۆمان و ووریا بین له‌وه‌ى كه خه‌ڵك دایده‌هێنێت له دیندا.\nبه‌ڵام ته‌وه‌سولى ڕێگه پێدراو بریته له داواكردن له خوا به ناووسیفاته به‌رز وپیرۆزه‌كانى و به‌یه‌كخواپه‌رستى و به‌كرده‌وه چاكه‌كان؛ له‌وانه ئیمان به‌خواو به پێغه‌مبه‌ره‌كه‌ى (صلى الله علیه وسلم) و خۆشه‌ویستى خواو پێغه‌مبه‌ره‌كه‌ى (صلى الله علیه وسلم) و هاوشێوه‌كانیان له كرده‌وه‌ى چاك وخێر وه به‌ڵگه‌ش له‌سه‌ر ئه‌مه زۆره, له‌وانه:\nوته‌ى خواى گه‌وره [ وَلِلَّهِ الأَسْمَاءُ الْحُسْنَى فَادْعُوهُ بِهَا ] (اعراف: 180).\nواته: خواى گه‌وره هه‌رچى ناوى جوانه هه‌یه‌تى جا به‌و ناوانه لێی بپاڕێنه‌وه.\nوه هه‌روه‌ها پێغه‌مبه‌ر (صلى الله علیه وسلم) گوێى لێبوو كه پیاوێك ده‌یوت " اللهُم إِنِّي أسأَلُكَ بِأَني أشهد أنك أنتَ اللهُ لاإله إلاَّأنت الأحد الصمد الذي لم يلد ولم يولد ولم يكن له كفواً أحد" فقال (ﷺ) " لقد سأل الله باسمه الذي إذا سئل به أعطى, وإذا دعىَ بهِ أَجاب" أخرجه أهل السنن الأربع وصححه ابن حبان.\nواته: خوایه من به‌ڕاستى داوات لێ ده‌كه‌م به‌وه‌ى كه شایه‌تى ئه‌ده‌م كه‌تۆ به‌ڕاستى ئه‌و خوایه‌ى كه‌كه‌س جگه له‌تۆ شایه‌نى په‌رستن نیه وه‌تۆ تاك وبێ نیازو هیچ كه‌سێكت لێ نه‌بووه وله‌هیچ كه‌سیش نه‌بوویت وه كه‌س هاوشێوه‌و هاوشانى تۆ نیه.جا پێغه‌مبه‌ر(صلى الله علیه وسلم) فه‌رمووى: ئه‌وپیاوه به‌و ناوه‌ى خوا داواى له‌خوا كرد كه‌ئه‌گه‌ر به‌و ناوه داواى بكه‌یت ئه‌تداتێ وه‌ئه‌گه‌ر لێى بپاڕێیته‌وه وه‌ڵامت ئه‌داته‌وه.\nوه یه‌كێكى تر له‌به‌ڵگه‌كان بریتیه له‌و فه‌رمووده‌یه‌ى كه‌باسى سێ كه‌سه‌كه ده‌كات كه داوایان له خوا كرد به كرده‌وه چاكه‌كانیان:\nیه‌كه‌میان داواى له‌خوا كرد به گوێڕایه‌ڵى و چاكه‌ى بۆ دایك وباوكى\nدووه‌میان به خۆگرتنه‌وه‌ى له زیناوداوێن پیسى دواى ئه‌وه‌ى كه ده‌شیتوانى ئه‌نجامى بدات\nسێهه‌میان به كۆكردنه‌وه وهه‌ڵگرتنى كرێى كرێكارێك وپاشان پێدانه‌وه‌ى, بۆیه خواى گه‌وره داواكانیانى وه‌رگرت و ئه‌و تاوێره‌ى كه به‌ر ئه‌شكه‌وته‌كه‌ى لێگرتبوون به ئیزنى خوا لاچوو ئه‌مانیش ده‌ربازبوون وئه‌و ناخۆشیه‌یان له‌سه‌ر لاچوو, وه‌ئه‌م فه‌رمووده‌یه‌ش صه‌حیحه.\nشەوی ئیسراو میعراج ، ئەو شەوەی کە شەوێکی گەورەو گرنگە ، ئایا کاتەکەی ڕوون و دیاریکراوە لەفەرموودە صەحیحەکاندا ؟ حوكمى ووتنى (صـدَق الْلَّه الْعَظيـم) لە دواى تەواوبوون لە قورئان خوێندن چۆنێتی هەڵسوكەوت لەگەڵ بیدعەكاراندا ؟ حوكمى ئاهه‌نگ گێڕان به ڕۆژى له‌دایك بوون (عید المیلاد) چی دەڵێن بەو کەسانەى کە یادى مەولود دەکەنەوە؟\nسەردان: ٧٠٠ بەش: بیدعە و داهێنراوەکان\nپرسیاری دواترداواى به‌هاناوه هاتن و یارمه‌تى له مردوو شیركى گه‌وره‌یه‌پرسیاری پێشترحوكمى مانه‌وه له‌سه‌ر گۆڕ


زیندەبەچاڵ – فەرهەنگ و مێژووی کاوە\nژنان هەڵگری دووقاتی ژانی ژیانن جا لە هەر کۆمەڵگایەک یا هەر شوێنێکی ئەو جیهانە لە پێشەوتووترین وڵاتان ڕا بگرە تا دەگاتە دواکەوتووترین وڵاتانی جیهان لە ئافریقا و ئاسیا و… دەڵێم دووقات، چونکە لەلایەکەوە دەبێ شەریکی ژیانی پیاو بن، یا بە بەڕێوەبردنی ماڵ، کاتێک پیاو لەدەرەوە خەریکی دابینکردنی هەزینەی ژیانە و یا هاوکاری کردنی پیاو لە دابین کردنی بژیودا و سەرەڕای ئەوەش لە زۆرینەی وڵاتان دا جێبەجێکردنی ئەرکی ماڵیش. لەهێندێک بنەماڵەی پێشکەوتوودا دیومە پیاویش تاڕادەیەک لەئەرکی ماڵدا هاوکاریی هاوسەرەکەی کردووە، بەڵام لەو حاڵەتە بەکەمی دیتراوشدا دیسان هەر باری زۆرتر ژن هەڵی دەگرێ. ئەوە تەنیا ڕوویەکی یا قاتێکی ئەرکی زنە لە ژیاندا. بەڵام قاتی دووهەمی تەنیا لەئەستۆی خۆیەتی. ئەو بەشەی ئەرک و ئازاری ژن یا لە سروشتەکەیەوە سەرچاوە وەردەگرێ، وەک ئەرکی دایکایەتی و زان و ژانی منداڵبوون و…. یا ئەو ستەم و ئازارانەی لەکۆمەڵگای پیاوسالاریدا بەئەستۆیدادێن و بەپێی پێوانەکانی نەریتی و هزریی کۆمەڵگا و سەرەڕای ئەوانەش هەڵسوکەوت و شێوەی بیرکردنەوەی پیاو لەسەر بابەتەکانی پەیوەندیدار بە ژنان لە شوێنێک ڕا بۆ شوێنێک و لە کۆمەڵێک ڕا بۆ کومەڵێکی دیکە و تەنانەت لەماڵێک یا بنەماڵەیەک ڕا بۆبنەماڵەیەک دەگٶڕێن. بێڕێزی، بەکەم گرتن، لێدان و…. نەک هەر لە وڵاتە دواکەوتووەکاندا، بەڵکوو لە وڵاتانی پێشکەوتووشدا زۆر دەکەونە بەرچاو. بەداخێکی گرانەوە ئەو دۆخە لە وڵاتانی ئافریقایی و ئاسیاییدا شێوەی کارەساتی بەخۆیەوە گرتووە. یەکێک لە هەرە خراپترین و جەرگبڕترینی ئەو ستەمانە دابێکی ناحەزە کە لەدوای ئیسلامەوە لە نێو کۆمەڵگای کوردیدا باوی سەندووە، ئەویش ژن بە ژنەیە. واتە سەوداکردن بە ژن. واتە پێک گۆڕینەوەی مێیینەی مرۆڤ بۆ هاوسەرگیری. ئەودابە تا پێش هاتنە سەرکاری کۆماریی ئیسلامیی ئێران لە ڕۆژهەڵاتی کوردستان خەریک بوو وردەوردە وەلادەنرا، بەڵام بەداخەوە دوای زاڵبوونی ئەو ڕێژیمە زیاتر پەرەی ئەستاندۆتەوە و ئێستاش زۆر هەواڵی پڕکارەساتی لەسەر دەبیسترێ. ئەو دابە نامرۆڤانەیە لە زۆر شوێنی دیکەی کوردستان بەداخەوە هەر ماوە، بەڵام من زۆرتر ئاگاداریم لەو بابەتە هەر لەسەر ڕۆژهەڵاتی کوردستانە. لەسەر ئەو بابەتە چیرۆکێکم چەند ساڵ پێش ئێستا نووسیوە کە لە ژێر سەردێڕی (زیندەبەچاڵ) لەگۆڤاری هەوار لە ئوستەرالیادا بڵاوم کردەوە. ئێستا بە داخەوە ئەودۆخە، وەک ئاماژەم پێکرد هەر وەک خۆی ماوە، بۆیە بڕیارم دا بیخەمەوە بەر چاوی وردبینی سەردانکارانی ماڵپەڕی فەرهەنگ و مێژووی کاوە. ئەو بابەتە دەتوانن بە پی.دی.ئێف لە کتێبخانەی ماڵپەڕەکەمان دابەزێنن. ئەوە ڕووداوێکی ڕاستەقینەیە و من تەنیا بەشێوەی جیرۆک ڕێکم خستووە و بۆ حورمەتی بنەماڵەکانیش ناوەکانم گۆڕیون.\nئاریایی - ڕەگەزێکی ساختەیە\nهه‌ینی تشرینی یەکەم 28 , 2016


رێگاکانی مافپارێزی -\nئەگەر کەسێک هەست بکات کە لە خزمەتگوزاریەکانی جاودیری کۆمەڵایەتیدا یان لە منداڵپارێزیدا خراپ مامەڵەی لەگەڵ کراوە، دەتوانێ بابەتەکە بباتە بەردەستی کاربەدەستان تا وەڵام وەردەگرێتەوە. لەبەر ئەمە رێگاکانی مافپارێزی هەیە. مەبەست لەوانە پاراستنی مافەکانی کارداری چادێری کۆمەڵایەتی یان هی منداڵپارێزە و بە کردەوەی زەمانەتی چوونەپێشەوەی مافەکانە.\nئەرکی کاربەدەست دانی ڕاوێژە\nکاربەدەست لەباری یاساییەوە ئەرکیەتی کە لەکاتی پێویستدا راوێژی کاردار بکات، کاتێك ئەو دەچیتە لای کاربەدەستان. دەبێ بۆ منداڵان و دایك وباوکیان مافەکانیان و ئەرکەکانیان باس بکریت. زۆرێك لە جیاوازی راو بۆچوونەکان دەتوانرێ لەرێگای قسەوباسکردنی راستەوخۆ لەگەڵ کاربەدەست یان لەگەڵ لێپرسراوی کارمەندەکان چارەسەر بکرێ. بەڵام لە هەرحاڵدا ئەگەر کەسێك هەست بکات بەوەی مافەکانی ناچنەپێشەوە یان هەست بکات کە مامەڵەی خراپی لەگەڵ کراوە، ئەوا دەتوانێ پەنا بباتە بەر رێگاکانی مافپارێزی.\nلە دەستوردا هەندێك بڕیاری کاربەدەستان دیاریکراوە بەوەی کە دەتوانرێ بۆ دادگا سکاڵای لەسەر بنووسرێ. لەسەر کاروبارەکانی کاربەدەستان دەتوانرێ وەبیرهێنانەوە یان شکایەت بکرێت، ئەو لایەنانەیش کە مامەڵەی دەکەن چەندین لایەنن.\nنوێنەری کاروباری کۆمەڵایەتی لە حاڵەتی ناکۆکی وکێشەدا یارمەتی دەدات\nبۆ سەرپەرشتی کۆمەڵایەتی دەرفەتێك دروست کراوە کە پەنا بۆلای کەسێکی بێلایەن ببرێت. ئەگەر کەسێك هەست بکات بەوەی کە مافەکانی پێشێل کراوە. بۆیە لە هەموو شارەوانیەكدا نوێنەری کاروباری کۆمەڵایەتی هەیە. ئەرکی ئەم کەسە بەرەوپێش بردنی مافەکانی کاردارەکانە لە سەرپەرشتی کۆمەڵایەتیدا لەرێگەری دانی راوێژ، یارمەتی و زانیاریدانە. هەروەها دەتوانرێ داوا لە نوێنەری کاروباری کۆمەڵایەتی بکرێت وەك یارمەتیدەر و ناوبژیکار بیت، ئەگەر کەسەکە بەو خزمەتگوزایەی پیی دراوە یان بەو مامەڵەیەی لەگەڵی کراوە ڕازی نەبێ. زانیاریەکانی پەیوەندی کردن بە نوێنەری کاروباری کۆمەڵایەتیەوە لە ماڵپەری شارەوانی خۆتەوە بەدەست دەهێنیت.\nسەبارەت بە خزمەگوزاری خراپ یان ئەگەر خراپ مامەڵەت لەگەڵ کرابێت دەتوانیت وەبیرهێنانەوە بنووسیت. وەربیرهێنانەوە کارێکی خێرا و رێگایەکی پلەی یەکە بۆ ئاگادری لە کردەوەیەکی نابەجێ. بەم شێوەیە زانیاری سەبارەت بە خزمەتگوزاری نابەجێ بەدەست دێت. وەبیرهێنانەوەکە دەتوانرێ لەگەڵ نوێنەری کاروباری کۆمەڵایەتیدابکرێت، چونکە ئەو دەزانێ کە کێ کەسی بەرسە لەو بابەتەی کە جێگای مەبەستە دەبێ ڕووبە کێ وەبیرهێنانەوەکە بنووسرێ. هەمیشە دەبێ وەربیرهێنانەوەکە وەڵام بدرێتەوە، سەرەڕای ئەوەی بۆ نموونە هیچ شتێك بۆ کەسەکە نابژێردرێ و قەرەبوو ناکرێتەوە یان هیچ هەنگاوێکی تری بە شوێنەوە نانرێ.\nمافی داواکردنی گۆڕینی بڕیار – سکاڵا و ڕاستکردنەوە\nناوەرۆکی بنەڕەتی مافپارێزی پرەنسیپێکە، کە هەر کەسێك مافی هەیە داوای گۆڕینی بڕیارێك بکات کە پێی دراوە. کاریگەرترین رێگاکانی مافپارێزی سکاڵایە، چونکە بڕیار کاربەدەست سەرلەنوێ لێکۆڵینەوە لەسەر دەکرێت. بەهەرحاڵ سکاڵا لەسەر هەموو بڕیارێك ناکرێت: لە یاسادا ئەو بڕیارانە دەستنیشان کراوە کە دەتوانرێ بۆ دادگا سکاڵای لەسەر بەرز بکریتەوە. لە پارێزگاری منداڵدا زۆرێك لەو بریارانە بەو شێوەن. کاتێك سکاڵا کرا، دادگا دەتوانێ دەست بۆ ناوەرۆکی بڕیارەکە ببات بۆ نموونە بەتەواوی هەڵێبوەشێنێتەوە یان ناوەرۆکی بڕیارەکە بگۆڕێ.\nلە بەشێك لە بابەتەکانی منداڵپارێزی پێش ئەوەی سکالای لەسەر بەرزبکرێتەوە بۆ دادگا دەبێ لە خزمەتگوزاری کۆمەڵایەتی شارەوانی داوای گۆڕینی بکرێ. ئەمە پێی دەڵێن پەیرەی راستکردنەوە، کە هێشتا پەیرەوێکی ناوخۆی شارەوانیە. مەبەستەکەیشی ئەوەیە کە دەرفەت بدرێت بە کاربەدەستانی شارەوانی تا دووبارە بە ىڕیارەکەیاندا چاوبخێننەوە، پێش ئەوەی بچێتە دادگا و مامەڵە بکرێت.\nکاتێك قسەکە لە گۆشەنیگای مافپارێزی منداڵ و سەرپەرشتکارەوە لەسەر بابەتێکی ئێجگار گرنگی منداڵپارێزە، ئەوا لە هەرحاڵدا مافی ئەوەیان هەیە کە سکاڵا لەسەر بڕیارەکە ڕاستەوخۆ بنێرن بۆ دادگای بەرێوەبەرایەتی، بەبێ ئەنجامدانی ئەوە پەیڕەوانەی پێشووتر باسی لێوە کران. لەو جۆرە بابەتانە بۆ نموونە بریتین لە جێگۆڕکێی بەپەلە یان ئەو بڕیارانەی کە لە پەیوەند بە سنووردار کردنی پەیوەندی گرتنە.\nلەسەر ئەنجامدانی سکاڵاکە نوێنەری کاروباری کۆمەڵایەتی شارەوانی راوێژی کاردارەکە دەکات.کەسێك کە توانایی ئابووری لاوازە دەرفەتی ئەوەی هەیە کە لەسەر حیسابی دەوڵەت یارمەتی یاسایی بکرێ.\nناڕەزایەتیکردن بۆ تاکەکەسەکان ڕێگایەکی مافپارێزی گرنگە، چونکە ئەمە دەتوانرێ زۆرتر لە سکاڵاکردن بەکاربهێنرێت، هەروەها لەو حاڵەتانەدا کە، دەرفەتی سکاڵاکردن نەدرابێت. نارەزایەتی روو بە کاربەدەستانی باڵا یان کاربەدەستانی تایبەت دەکرێت، کە ئەرکەکەیان چاودێریکردنی کاروباری کاربەدەستانی ترە کە تاچەندە یاسایان پەیرەو کردوە. بۆ نموونە دەتوانرێ لە یاساناسی کۆمەڵایەتی پرسیار بکرێت، کە بۆ بابەتێکی دیاریکراو چ لایەنێك بەرپرسە.\nدەتوانرێ ناڕەزایەتی بنووسرێ، ئەگەر گومانێك هەبێ، لەسەر ئەوەی کە کاربەدەستێك یاسای بەرێوە نەبردبێ یان کاروبارەکەی هەڵە بووە یان ناگونجاو بووە. هەروەها ناڕەزایەتی لەسەر بابەتێكیش دەتوانرێ بکرێ کە خەریکن سکاڵای لەسەر دەکریت. بۆ نارەزایەتیەك کە کراوە هەمیشە چارەسەری بۆ بەدەست دیت، کە تێیدا بە دیقەتەوە چاو بەباتەکەدا دەخشێندرێ و باسی ئەگەری ڕوودانی هەنگاوەکانی دواتر دەکرێت.


کوردیپێدیا - ئەختەمار، نیشتمانی یەکەمی پشیلە چاو ڕەنگاوڕەنگەکانی وان\n📖 ئەختەمار، نیشتمانی یەکەمی پشیلە چاو ڕەنگاوڕەنگەکانی وان | پۆل: کورتەباس | زمانی بابەت: 🏳 کوردیی ناوەڕاست\nئەختەمار، نیشتمانی یەکەمی پشیلە چاو ڕەنگاوڕەنگەکانی وان\nئەختەمار، نیشتمانی یەکەمی پشیلە چاو رەنگاوڕەنگەکانی وانوان\nئەختەمار و پەیوەندی لەمێژینەی پشیلە سپی و چاو رەنگاوڕەنگەکانی کوردستانکوردستان\nبەزمانی کوردی ئەختەمار و بە زمانی ئەرمەنیش ئەهتەمارە، هەڵکەوتەی جوگرافی ئەختەمار دەکەوێتە دورگەیەکی بچکۆلانەی دەریاچەی وان کە پانتاییەکەی 0.7 کلیۆمەتر دووجایە و 3 کیلۆمەتر لە کەناری دەریاچەکەوە دوورە و 80 مەتر بەرزە لەسەر ئاستی دەریاچەکە و 45 کیۆمەتریش لە ناوەندی شاری وانەوە دوورە. لە ساڵی 908 بۆ 1021ی زایینی (هەندێک لە سەرچاوەی تر ئاماژە بۆ ساڵی 915 بۆ 920ی زاینی دەکەن) لەلایەن یەک لە پاشا ئەرمەنێکانەوە بەناوی (گاگیک ئارتسرونی Gagik Apumrvan Artsruni) کڵێسایەکی لەسەر دوورگەی ئەختەمار دروستکردووە بە ناوی کڵێسای خاچی پیرۆز. هەروەها جێگەی حەوانەوەی (گاگیک) خۆیشی بووە. کڵێسایەکی ئۆرتۆدۆکسی بووە و دواجار لەلایەن کاتۆلیکەکانەوە لەساڵی 1116 تا ساڵی 1895 رێورەسمی ئاینی خۆیانیان تێدا ئەنجام داوە و هەر لە هەمان ساڵیشدا کۆچی دواییی دواهەمین قەشەیان بووە. واتا ساڵی 1895 کۆتا ساڵی کاتۆلیکەکان بووە لە کڵێسای خاچی بیرۆز. ئەم کڵێسایەش بەدەر نەبووە لە وێرانکردن و خاپورکردن لەلایەن سوپای عوسمانییەکانەوە. ساڵی 1915 لە سەردەمی جینۆسایدی ئەرمەنییەکاندا سەرجەم قەشە و کەشیشەکانی کڵێساکە دەکوژرێت و لە 10-08- 1916لەلایەن سوپای عوسمانییەوە بەتەواوەتی داگیر دەکرێت و دەسوتێنرێت.\nپەیوەندیی ئەختەمار پشێلەکانی وان\n•\tلە جیهاندا بە پشیلە مەلەوانەکە ناسراوە! کە پێچەوانەی هەموو پشیەلەکانی دنیایە و دەتوانێت مەلەبکات و زۆر حەز بە ئاو دەکات.\n•\tجگە لەوە رەنگی چاوەکانیان شینە یان سەوزێکی کاڵە. یاخود چاوێکی شینە و ئەوی تریان سەوز. کە ئەمەش تەنها لە پشیلەکانی واندا دەبێنریت و هەیە.\n•\tڕەنگی زۆربەی زۆری پشیلەکانی وان سپییە. هەندێکیان نێوان و پشتی گوێچکە و کلکیان کەستانەییی قاوەیی باو و خەت خەتە.\n•\tبەدەگمەن لەسەر زەوی دەیان بینی بڕۆن. هەمیشە حەزیان لەبەرزییە و بە بەرزییەوەن. خۆ ئەگەر شوێنیکی بەرزیان دەست نەکەویت بە ناچاری دەچنە سەر دەرگاکان.\nرەنگی سپییە و چاوەکانی رەنگاو ڕەنگە یان هەر دوو چاوی شین یان سەوزە وەک لەسەرەوە ئەماژەم پێکردوە. گوێچکەکانی زل و نێوچەوانی پانە. لە نێوان گوێچکەکانی چاڵێکی نیمچە قوڵ درێژ دەبێتەوە تاسەر لووتی. لووتی کورت و بەرزە. جەستە و بازووی بەهێز و ماسولکەدارە. قاچەکانی بەرزە و کلکی هێندەی جەستەی خۆی دەبێت و بۆ مەلەکردن سودی لێ وەردەگرێت. لە هاویندا مووەکانی کورت و لە زستاندا دڕێژ و قورس و نەرمە. لە تەمەنی 3 ساڵیدا تەواو گەورە دەبن و دەبنە پشیلەی تەواو. چاوەکانی گەورە و زیت و وریایە. دەنگیان نەرم و نزمە هەندێک جار دەنگیان لە دەنگی بەرخ دەچێت و ناناسرێنەوە!\nگوربەکانیان کێشیان لە نێوان 10 بۆ 20 کیلۆیە. مێکانیان 7 بۆ 12 lbsیە.\nدواجار دەمەوێت بڵیم زێدی یەکەمی پشیلە سپییەکانی وان کوردستانە. توخمی کوردستانییەو لە رۆژهەڵاتی ناوەڕاست بە کۆنترین توخمی پشیلە و لە جیهانیشدا بە جوانترین پشیلە هەژمار دەکرێت.\n#وان | #کوردستان |\n 📡 ماڵپەڕ | 🇳🇱 Nederlands | ماڵپەڕیJanneke Tanriöven nrkv\n 📡 ماڵپەڕ | 🇬🇧 English | ماڵپەڕی Governing Council of the Cat Fancy GCCF\n 📡 ماڵپەڕ | 🇬🇧 English | ماڵپەڕی kurdish-national-pride-pishika-wan-van.html\n 📡 ماڵپەڕ | 🇬🇧 English | ماڵپەڕی Deanna DJ Conway\n➕ ئەم بابەتە لەلایەن: (مانو بەرزنجی)ەوە لە: Jul 23 2017 12:30AM تۆمارکراوە\n✍ ئەم بابەتە بۆ دواجار لەلایەن: (مانو بەرزنجی)ەوە لە: Feb 17 2018 5:53PM باشترکراوە\n👁 ئەم بابەتە 16,654 جار بینراوە\n📷 فایلی وێنە 1.0.1 17 KB Jul 23 2017 1:39AM مانو بەرزنجی


ئیسرائیل: کاتی ئه‌وه هاتووه دوا ئاگاهی به ئێران بدرێت\nگه‌وره کاربه‌ده‌سـتێـکی ئیسرائیل ده‌ڵێت ئیدی کاتی ئه‌وه هاتووه کۆمه‌ڵی نێوده‌وڵه‌تی دوا ئاگاهی خۆی به ئێران بدات بۆ ده‌سـتبه‌رداربوونی له کاره‌کانی پـیتاندنی یۆرانیۆم.\nیوڤال شتاینتز وه‌زیری کاروباری سـتراتیژی ئیسرائیل ئه‌مڕۆ یه‌کشه‌ممه له لێـدوانێـکیدا بۆ ڕادیۆی له‌شـکری وڵاته‌که‌ی گوتی نه سـزاکان و نه وتووێژه‌کان نه‌بوونه مایه‌ی وازهێنانی ئێران له پـیتاندنی یۆرانیۆم، بۆیه کاتی ئه‌وه هاتووه هه‌ڕه‌شه‌ی هێرشی له‌شـکری له دژی بکرێت، یان له لایه‌ن هه‌موو جیهان و ئه‌مه‌ریکا و ڕۆژئاواوه جۆره هێڵێـکی سووری ئاشکرا و ڕوونی بۆ دابنرێت.\nیوڤال شتاینتز ئه‌مه‌ی ڕاگه‌یاند له پاش شـکستهێنانی وتووێژه‌کانی دوو ڕۆژی ڕابردووی نێوان زلهێزانی جیهان و ئێران له ئه‌لمائاتی پایته‌ختی کازاخسـتان.\nئه‌م وه‌زیره‌ی ئیسرائیل که که‌سێـکی نزیکی سه‌رۆک وه‌زیر بنیامین نه‌ته‌نیاهوه، داوا ده‌کات له ماوه‌ی چه‌ند هه‌فته‌یه‌ک یان مانگێـک ڕێوشوێنی پـێویست له دژی ئێران بگیرێته‌به‌ر، ئه‌گه‌ربێت و ئه‌و وڵاته ده‌ستبه‌رداری پـیتاندنی یۆرانیۆم نه‌بێت.\nده‌ڵێت ئێران به ناوی وتووێژکردن فێڵ ده‌کات بۆ به‌ده‌سـتهێنانی کاتی زیاتر بۆ دروسـتکردنی چه‌کی ناوکی.\nیوڤال شتاینتز، کۆریای باکوری وه‌ک نمونه‌یه‌ک هێنایه‌وه و گوتی چۆن ڕێگه‌ی پـێدرا ورده ورده چه‌کی ناوکی دروسـتبکات و ئه‌وه‌تا ئێسـتا به‌و چه‌که هه‌ڕه‌شه له کۆریای باشور و ژاپـۆن و ئه‌مه‌ریکا ده‌کات.